text:
Friday, October 18, 2013
(72) एक धाप जमीन
एक धाप जमीन
भिनसुरका काज-उदमसँ निचेनो ने भेल छेलौं। सुनलौं जे दिनेश भाय कपार फोड़ा लेलनि। भोरे-भोर एना किए भेलनि। अखनि तँ शरीरक सभ अंग भकुआएले रहल हेतनि। यात्रा दिस नजरि गेल। दही माछक यात्रा नीक होइ छै मुदा केकरा लेल। अधखरूआ काज छोड़ि जाएब उचित नै बुझलौं। तैबीच पनिगर समांग सभ दिनेश भायकेँ छन्हिए पाइ-कौड़ीबला भाइए गेल छथि, झंझारपुर लऽ जा प्राइवेटमे भर्ती करा देलखिन।
चुल्हिक जारनिसँ लऽ कऽ तरकारी धरिक ओरियान कऽ निचेन भेलौं चाह पीलौं। तैबीच रस्ते-पेरे केते बात उड़िया गेल। जहिना धारक पानि आ वायुमंडलक हवा उधियाइत रहैत। जे एक धाप जमीन लेल दुनू भैयारीमे झगड़ा भेलनि। ओइ जमीनमे केराक घौर, छठि पावनिमे दुनू भाँइ टहलि-बुलि कऽ एकठाम भेला। परिवारक पछुआएल काज देखि देहमे खौंत फेकनहि रहनि आकि दुनू केरे बीटक बीच फड़ियौलनि। ओना दुनू भाँइ गामेक स्कूल धरि नियमित छात्र रहला मुदा, समैओ तँ समैए छी। सदिकाल उर्कुसी उड़िएबिते रहैए। जँ से नै तँ आब कहाँ देखै छी उखरि-समाठक आकि हर-पालोक चोरकेँ। तँए कि चोरक वंश मेटा गेल। भेल जे भने नीके भेल जे रस्ते–पेरे जिगेसो भऽ जाएत आ किछु अगिलो भाँज लगि जाएत जे कपार फुटलनि तँ फुटलनि, ब्रेन ने तँ हेम्रेज भेलनि। दरबज्जासँ निकलिते देखलौं जे रस्ते-पेरे समाददाता सभ समाद बिलहि रहल छथि। समादो तँ अजीब होइए किने, एके घटना दस रंगक बनि जाइए। एना किए? पहिल घरवासी गामक नेताइन, जँ पड़ोसीया बनि हमहीं नै मोजर दैतियनि, सेहो तँ नीक नहियेँ। पुछलियनि-
“की घटना भेल अछि?”
वेचारी अपने बेथे बेथाएल जे तीन हजार रूपैआ नोकरीक नाओंपर दिनेश भाय ठकि नेने रहथिन। अनधुन बाजए लगली-
“नीक भेल एक भाँइ कपार फोड़ौलक, दोसर मारि खेलक। ओना मारि तँ दुनू खेलक। मुदा एकटा चुपा दोसर देखौआ भेल।”
गपक कोनो अरथे ने लगल जे घटनाक जड़ि की छी। मुदा नीक-अधलाक विचार भऽ गेल। चुपे आगू बढ़लौं तँ दोसर गोटे कहलनि-
“छोट भाए भऽ कऽ पैघपर हाथ उठाएब दिनेशकेँ नीक भेलनि। दुनू भाँइकेँ तँ भगवाने बड़का-छोटका बनौने छथिन।”
घटना तँ हराएले रहल मुदा एकटा पन्ना तँ भेटल। पन्नो तँ पन्ना होइ छै, मुदा दोसरो-तेसरो तँ पन्ने कहबैए। रस्ता दिस आँखि उठबिते ललितपर नजरि पड़ल। नजरि पड़िते भेल जे आब सभ भाँज लगि जाएत। लग अबिते पुछलिऐ-
“बौआ, दिनेश जीक समाचार कहऽ?”
मनमे भेल जे धुड़फन्दा लोक ललित छीहे, जँ कहीं अपने गाड़ीपर बैसा अपने डाक्टर लग लऽ गेल होथि। खैर जे होउ, धुअल-पखारल शब्दमे ललित बाजल-
“काका, अहाँ तँ बुझिते छिऐ जे हम रोड परहक आदमी भेलौं, एको मिनट पलखति कहाँ होइए जे गामो-घर दिस देखब। तहूमे ठीकेदारी तँ आरो जपाल अछि। तेहेन लफड़ा आॅफिस लगा देने अछि जे आॅफिसेसँ अबै छी।”
आॅफिसक नाओं सुनि अचंभित भेलौं जे भाेरे-भोर कोन आॅफिस चलै छै जे कहैए आॅफिसेसँ एलौं। पुछलिऐ-
“भोरे-भोर आॅफिस?”
निधोख ललित बाजल-
“लेन-देनक आॅफिस तँ डेरे छै किने।”
बात आगू नै बढ़ा, पुछलिऐ-
“एक बेर दिनेश जीक जिगेसा कऽ लेब तँ जरूरीए अछि किने, तइमे तोरा तँ आरो बेसी उपराग देथुन जे बेरपरक ललित नै छी।”
काजक झमारल ललित बाजल-
“काका, समाजक लीले गड़बड़ अछि, अहीं कहू जे ई उचित भेल जे एक घौर केराले अपनो अस्पतालमे बरदाइ आ दोसो-महीमकेँ बरदाबी। तहूमे कि कोनो हमरा पहिने कहि देने छला जे एक घौर केराले दुनू भाँइ माइर करब।”
पुछलिऐ-
“से कि ओ जनै छला?”
ललित बाजल-
“भरि दिन पोथी-पतरा कन्हेमे लटकल रहै छन्हि आ अपनो दिन-बेरागन नै बुझै छथिन। एक सए बेर दरबज्जापर जाएब तखनि तँ धोपचटमे गोटे बेर भेट जेता, एहेन उड़नबाज दुनू, तखनि कहू जे केना केरा घौर कपार फोड़ा देलकनि। मुदा जे होउ, समाजोक तँ दायित्व छै। तइसँ एक बेर जा कऽ हाल-चाल पूछि लेब जरूरीए अछि किने।”
कहलिऐ-
“भने तोरा सवारीओ छह, तीन बजेमे चलह।”
धुड़फन्दा ललितकेँ बात नीक लगलै। बहानाक गवाही बिनु तकनहि भेट गेलिऐ। बाजल-
“काका, भने पान-छह घंटा समैओ अछि, ताबे हमहूँ बैंकक काज कऽ लेब। निचेनसँ चलब जे आठ-नअ बजे राति तक घूमि आएब।”
ओना तत्खनात गपमे काट-खोंट करब उचित नै बुझलौं, मुदा ओकर आठ नअ बजे आ अपन आठ-नअ बजेमे अंतर तँ बुझिए पड़त। साढ़े-पाँच छअ बजे तक संभव अछि। कहलिऐ-
“बड़बढ़ियाँ।”
महेश-दिनेश सहोदर भाए। ओना, अर्थ रोगसँ पीड़ित परिवार, तँए गामक स्कूल छोड़ि बाहरक स्कूल-कौलेजक नियमित विद्यार्थी नै रहला मुदा एम.ए; पी.एच.डी.क सर्टिफिकेट नै छन्हि सेहो तँ नहियेँ कहल जा सकैए। समए तेहेन भऽ गेल अछि जे पाइक खेल कोनो स्कूलकेँ चमका रहल अछि। तँ कोनोकेँ धमका रहल अछि। ओना बम्बैया कलाकार जकाँ चौबीसो घंटा मेकअपेमे रहै छथि। एकरंगा चेहरा दुनू भाँइक दिन-राति रहिते छन्हि। वएह आल रंगक अंगा, खौंरकी, कट्ठा डेढ़ेक सिनूरक ढिमका आ बिनु कमाइ देलहा केश-दाढ़ी तँ बनौनहि छथि। तँए कि दिनेश दब छथिन। दुनियाँ की कनीएटा अछि जे दस कट्ठा अहाँ जोतिए लेब तँ दुनियाँ जोता जेतै। समाजक स्त्रीगणक कौलेजक प्रोफेसरी ने महेश करै छथि, मुदा अदहासँ बेसी पुरुखक कौलेज तँ खालीए छै। पारखी दिनेश, समाजेमे नोकरी ताकि लेलनि। दू दुनियाँमे दुनू भाँइक जिनगी तखनि भैयारीमे एना हएत? छगुन्तामे पड़ल छेलौं। जहिना कौर्नर बौल फेकैक अभ्यास खेलाड़ी करैए तहिना रंग-रंगक सोंगर लगा जुति धड़बी तँ केतौ सोंगर नम्हरे भऽ जाए आकि छोटे भऽ जाए। कुजुति देखि मन भन-भनाइते रहए आकि महेश भायक मैझला बेटा पहुँचला। होइते छै कोनो घटना घटला पछाति घरवारी कोट-कचहरी, अस्पतालसँ गाम-घर धरि घूमि कनसोह लइते अछि। नव समाचारक जिज्ञासा बढ़ले छल। पुछलिऐ-
“बाउ, सुनै छी जे अहीं दिनेश भाइक कपार फोड़ि देलियनि। कहुना अहाँ भेलौं तँ बेटे-भातिज ने भेलियनि।”
मनमे भेल जे घटनाक जड़ि छूटि गेल। दोसर पन्ना उलटि गेल। जेना गणेशकेँ प्रश्नक उत्तर पहिनेसँ तैयार होय तहिना ठाँहि-पठाँहि बाजल-
“ऊहो भातिज बुझता तखनि ने पित्ती बुझबनि, भाय-भैयारी महिंसीक सींग, जखने जनमल तखने भीन। पित्ती नै दियाद छिया, दियाद जकाँ रहबनि।”
गणेशक ठमकल बात सुनि मन ठमकि गेल। ठमकिते ठहकए लगल जे चालि-चलनि तँ सचमुच दिनेशक दब छन्हिए जखने परिवारक चालि-चलनि दबत तखने पारिवारिक सम्बन्धमे कमी अबै छै। बातकेँ मोड़ैत पुछलिऐ-
“झगड़ा किए भेल?”
मुस्की दैत गणेश बाजल-
“काका, जँ जड़ि बुझही तँ एक धाप जमीन ले झगड़ा भेल। मुदा परिवार परिवार छिऐ, खापड़िक भुज्जासँ तसमै धरि चुल्हिपर चढ़ै छै।”
सुनि-सुनि हँसीओ लागए मुदा हँसैओक तँ अर्थ छै, कियो जीतला पछाति हँसबैए तँ कियो घिनाइत हँसबैए। तँए हँसीकेँ पेटेमे रोकि पुछलिऐ-
“की एक धाप जमीन?”
“दुनू भैयारीमे गामक तँ सभ किछु बँटाइए गेल छन्हि, पाही पट्टी अपन-अपन छन्हिहेँ तँए ओहो बँटाएले छन्हि। एकटा बीट केरा अछि। गौसार छइहे, खूब नम्हर-नम्हर घौर होइ छै। ओहीले मारि भेल?”
“नै बुझलौं?”
“बँटै दिन दुनू भैयारीमे मेहदी जकाँ मेदहा रहनि, नै बँटलनि। किछु दिन पछाति आबि काका कहलनि जे गणेश चलह केरा बीट बँटैले। कहलियनि अहाँ भैयारीक बँटवारा छी, अपन बाँटि दियौ। एक धाप बढ़ा कऽ आड़ि दऽ देलखिन। बाबूओ तँ सभ दिन बाहरे रहै छथि। तेते ने बाहरी काज रहै छन्हि जे महिनामे गोटे राति गाम-विश्राम होइ छन्हि। अगुताएल रहने ई बाते बिसरा गेलनि। नानी गामसँ समाद आएल जे तांत्रिक जीकेँ एक घौर केरा पठा दइले कहियनु। आब अहीं कहू काका, एक तँ वेचारी नानी बूढ़ छथि तैपर ओ सभ बाबूकेँ पाहुन नै कहि तांत्रिकेजी कहै छन्हि। हिनको अपन ने महात्म्य छन्हि।”
“हँ।”
हँक की अर्थ गणेशकेँ लगलै, से ओ जानए। कहलिऐ-
“तोहर जिगेसा तँ भाइए गेल, आब कनी दिनेशो जीक जिगेसा कऽ लेबनि।”
तीन बजे तैयार होइते रही आकि ललित पहुँचल। चाह पीब दुनू गोटे विदा भेलौं। सीमा टपिते ललित बाजल-
“काका, समुद्रक लहरि जकाँ गामो-घरमे लहरि अबै छै।”
ललित कथी बाजऽ चाहै छल से नै बूझि पेलौं। पुछलिऐ-
“की लहरि?”
बाजल-
“गाममे चोर अबै छेलै आकि आगि लगै छेलै, अवाज सुनिते ओकरा भगबै आकि मिझबै छेलौं। मुदा एहेन नीक बेवहारमे आगि मिझौनिहार अगिलगौन आ चोर भगौनिहार चोरिकरौन संग चोरबा केना बनल?”
ललितक प्रश्न सुनि बकार बन्न भऽ गेल। मानि लेलिऐ जे ललितक विचार जरूर विचारणीय अछि, से तँ मोटर साइकिलपर नै हएत। बजलौं-
“तूँ डरेबरी करबह आ गामक जड़ि खोदबह।”
दिनेश जीकेँ भेँट करैत पुछलियनि-
“डाक्टर साहैब की सभ कहलनि?”
दिनेश-
“कहलनि जे मारि किछु बेसी लगि गेल अछि तँए ओ तँ निजाइते-निजाएत। मुदा हँसुआक पीठ माथमे बेसी धँसल नै अछि, ओहो जल्दीए ठीक भऽ जाएत।”
दुनू गोटे डाक्टर लग पहुँच पुछलियनि-
“डाक्टर साहैब, दिनेश जीक की स्थिति छन्हि?”
“नीके छन्हि।”
“पाइ-कौड़ी दुआरे इलाजमे कमी नै होन्हि।”
“एह! से कि दिनेश जीकेँ चिन्है नै छियनि। अनाड़ी किए बुझै छी।”
घूमि कऽ आबि दिनेशजी लग दुनू गोटे बैसि गप-सप्प शुरू केलौं। पुछलियनि-
“दिनेशजी एना किए भेल?”
जाबे दिनेश किछु बाजथि तइसँ पहिने पत्नी टपकि गेलनि-
“हमर कपारे जरल अछि, तँए ने एहेन जरल घरबला भेल। नै जँ से नै रहितथि तँ एतबो ने बुझा कऽ कहल भेलनि जे छठिमे नैहरसँ एक घौर केराक मांग भेल अछि, ओहो कि कियो आन भेला, जेहने अपन तेहने ने अहूँकेँ।”
ललितकेँ चुटका सुतरल। चुटकी लैत बाजल-
“ई की कोनो नव गप छी, सासुरमे भैयारीक कोन बात जे समाजे सासुर जकाँ नीक-अधला करैए। तहूमे छठि सन पावनि, बिना ठकुआ-केरा-भुसबाक केना हएत।”
आन समए दिनेश जीकेँ पत्नीक बोल जेहेन मीठगर आकि तेलगर लगैत होन्हि मुदा अखनि नीक नै लगलनि। लाल आँखि बना ललौन बोलीमे दिनेशजी बजला-
“समाज जिगेसा करए एला, तिनकर स्वागत-बात छोड़ि चंडी-काली बनि जाउ। जखनि गड्डीक-गड्डी आनि कऽ दइ छी, तखनि रसिक पिया बनि जाइ छी, आ अखनि कपरजरूआ बनि गेलौं। पत्नी छी पत्नी जकाँ रहू।”
दिनेश जीक तामसकेँ रोकैत ललित बीच-बचाव करैत बाजल-
“भौजी, एतबो नै बुझै छिऐ जे अखनि भाय-साहैबक देहमे चोटोक दर्द छन्हि आ कपारमे लोहोक बीन-बीनी हेबे करतनि। जरलपर जारनि देबै तखनि धधड़ा नै धधकतै। चुप रहू। भाय-साहैब, अंगूर हमहूँ अनने छी, खाइक मन होइए?”
दुनू बेकतीक झगड़ा जे हौनु मुदा एकटा प्रश्न तँ ठाढ़े भऽ गेल। ओ ई जे पति-पत्नीक बीच सम्बन्धक रेखा केहेन हेबा चाही। कियो पति चरित्रसँ बिगड़ल छथि, आ पत्नी चरित्रवान छथि, तखनि दुनूक बीचक सम्बन्ध केहेन होइ? कियो पत्नी घूसखोरीक विरोधमे रहथि आ पति दिन-राति घूस लथि तैठाम पत्नी-पतिक पाइक उपयोग नै करती?
दिनेश जीक बिगड़बसँ लाभे भेल। छुच्छे चाहक जगह जलखैओ आएल। दिनेश जीकेँ पुछलियनि-
“अहाँ सन लोकले नीक भेल?”
दिनेश हरदा बाजि गेला-
“दिनक दोख छल। नै तँ साल भरिसँ दुनू भैयारी एकठाम बैसि चाहो ने पीने छेलौं। पीबो केना करब, हुनको अपन दुनियाँ छन्हि, अपनो अपन अछि। महिनामे साइते गोटे राति गाममे बीतैए। नै तँ बाहरे रहै छी। साँझमे आएले रही। खाइ बेर पत्नी कहलनि जे सासुरसँ केराक आढ़ति भेल। छठमे दिन छठि छिऐ। दू दिन घरोमे रहतै। पुछलियनि तँ कहलनि जे अपने बीटमे केरा अछि। सतबजिया गाड़ी पकड़ि पटना जाइक रहए आॅफिसमे केते रंगक काज पछुआएल छेलए। अनदिना ने भीड़ो रहै छै, पावनि-तिहारमे तँ सेहो कमिए जाइ छै। तँए अन्हरोखे हाँसू नेने केरे बीट लग पहुँचलौं।”
टोकलियनि-
“अन्हरोखक माने?”
दिनेशजी तिलमिला गेला। अन्हरोख भाेरोमे होइ छै, साँझोमे होइ छै। सँझुका अन्हरोख बदलैत-बदलैत अन्हारमे बदलि जाइ छै मुदा भोरका तँ फरिच होइत-होइत फरिछा दिन भऽ जाइ छै। तँए, ने जेबोक समए होइ छै।
तत्-मत करैत देखि दोहरबैत कहलियनि-
साँप-कीड़ा अन्हार-धुन्हारमे करजान सभमे रहै छै, तखनि किए गेलौं। अच्छा, ओते भोरमे ओ सभ केना पहुँचला?
दिनेशजी बजला-
“सएह ने बूझि पेलौं, जे नियारि कऽ गेल रहथि आकि ओहिना देखलनि तँ पहुँचला।”
पुछलियनि-
“ओ सभ तँ सतबजिया सुतनिहार छथि तखनि केना एकठाम भेला? खैर छोड़ू। बुझा कऽ नै कहलियनि जे कुटुमारे केरा जाएत।”
दिनेशजी-
“भातीजकेँ कहलिऐ, गणेश जेहने हमर सासुर तेहने ने तोरो ममहर भेलह। तखनि तोहीं कहऽ?”
पुछलियनि-
“गणेश की कहलनि?”
जाबे दिनेशजी बजितथि तइ बिच्चेमे पत्नी झपटि कऽ बजली-
“हुनका सभकेँ -महेशक परिवार- धनबूबूक ने भऽ गेल छन्हि। हम तँ सहजे दियादे भेलियनि। सभ जनै छी जे दियाद आ दालि जेते गलै छै तेते सुअदगर होइ छै। अनको की ओ सभ जीमे लगबै छथिन।”
दिनेश जीक पत्नी-केकैयीक बात सुनि ललित बाजल-
“भौजी, अहीं कोन उतकिरना केलौं। जँ एक घौर केरे छठिमे नैहर पठबैक छेलए तँ दिनेश भायकेँ झंझारपुरेसँ कीनि कऽ पठा दइले कहितियनि।”
केकैयी बजली-
“मास दिन पहिने कहि देने छेलियनि जे अपने बीटमे केरा अछि, तखनि केना कीनि कऽ पठबैले कहितियनि।”
दुनू गोटे गपकेँ रोकैत बजलौं-
“खैर जे भेल से तँ भाइए गेल, मुदा कोनो धरानी नीक भऽ गाम चलू तखनि बैसि अपनामे मुँह मिलानी कऽ लेब।”
हमर बात केकैयीकेँ नीक नै लगलनि। बजली-
“यएह कहथु जे कियो बेसी समंगर रहत तँ कम समांगबलाकेँ गामसँ भगा देत।”
मुस्की दैत ललित बाजल-
“केकरा के भगौलकै हेन। जे अहाँकेँ भगा देता। अनेरे मने-मन परेशान होइ छी। भैयारीक बात छी, हमसब समाज भेलौं, अहाँ जे कहै छी से बिना हुनकासँ बुझने केना उत्तर देब।”
चिन्तित होइत दिनेशजी बजला-
“देखियौ जे एक तँ ओहिना आॅफिसक काज सभ पछुआ गेल अछि, तैपर ऐठाम बरदा गेलौं!”
आॅफिसक काज सुनि पुछलियनि-
“अहाँकेँ आॅफिसक कोन काज अछि जे पछुआ गेल। नोकरी तँ नै करै छी।”
दिनेशजी-
“अपन काज कहाँ छी, जखनि समाजमे रहै छी आॅफिस जाइ-अबै छी, तखनि अनकर काज नै करिऐ, से नीक हएत।”
दिनेश जीक बात सुनि भेल जे आॅफिस तँ अखनि लेन-देनक अखाड़ा बनल अछि। जइसँ बिनु लेन-देन करैबला अपनो काज छोड़ि रहल छथि तैठाम दिनेशजी अनको काज झोरा भरि-भरि करै छथि तेकर की माने। बेपार कऽ रहला अछि आकि समाज सेवा। खैर जे होउ। तही बीच डाक्टर पहुँचला। ठाढ़े-ठाढ़ डाक्टर साहैब बजला-
“सुधारमे छी किने दिनेशजी?”
गिरगिराइत दिनेशजी कहलकनि-
“डाक्टर साहैब, देहमे दर्द तँ अछिए।”
जहिना गर्म चाहसँ मुँह पकल रहने, कनी कमो गर्म चाह ओहने गरम बूझि पड़ै छै तहिना दिनेशो जीकेँ होइत रहनि। मुदा पावनिक लहकी देखि सभ बिसरि बजला-
“डाक्टर साहैब, दबाइ सभ खाइते रहब, मुदा छुट्टी दऽ दिअ जे भोरुका सतबजिया गाड़ी ने छूटि गेल, जँ रौतुको एगरबजिया पकड़ा जाएत तैयो सबेर-सकाल काल्हि पटना पहुँच जाएब।”
दुनू गोटे (ललित) विदा भेलौं। एक तँ अपनो ग्लानिसँ मन भरि गेल दोसर ललितोकेँ किछु एहेन बात मनकेँ भटभटा देलकै जे बिसाइन होइत-होइत बिस-बिसाइत रहए। ओना दोहरा कऽ चाह पीऐक आग्रह दिनेश जीक बेटो आ पत्नीओ करैत रहली मुदा सुचित मन जहिना खेबा-पीबाक इच्छा जगबै छै तहिना कुचित मन अनिच्छा सेहो जगबै छै। सएह दुनू गोटेकेँ भेल। हलाँकी दिनेशजी एते विचार जरूर केलनि जे ललितकेँ कहलखिन-
“ललित, एक तँ अहाँक समए लेलौं तैपर सवारीओक खर्च बढ़ा दी, से नीक नै। तेलक पाइ लऽ लिअ।”
मुदा ललितोकेँ ठीकेदारीक ताव रहबे करै बाजल-
“गाड़ी तेलक जे हिसाब जोड़ब तखनि काज चलत। एतबो आशा हमरा कमाइक नै अछि। अहाँ अखनि डाक्टर ऐठाम छी केना नीक भऽ गाम पहुँचब ई दायित्व केकर छै।”
कहि ललित आगू बढ़ि मोटर साइकिल पकड़लक। पाछूमे बैसिते रही आकि ललितक मुँहपर नजरि पड़ल। जेहने तुरुछल मन तेहने आँखिक भौ बूझि पड़ल। मुदा बीचमे किछु बाजब उचित नै बूझि चुपे रहलौं।
कनीए आगू बढ़िते ललित बाजल-
“काका, तेहेन दुनू भाँइक किरिया-करम भऽ गेल छै जे कहू दस-दस लाखक घर बनौने अछि। तैपर दस-दस लाख बेटी बिआहमे खर्च करैए केतएसँ आनैए। दुनू तेहेन बहुरूपिया बनि गेल अछि जे यएह सभ समाजमे भाए-भैयारी बनए देत।”
ललितक गंभीर बात मन डोला देलक। बजलौं-
“ललित, बेसी तँ नै बुझै छी जे असल बात बाजब मुदा एते तँ मन मानिते अछि जे जे जेते नीच-सँ-नीच जगह परहक पाइ उठबैए ओ ओकर ओते बेसी बेवस भऽ गेल अछि। जे मानवीयताक विपरीत भेल। जँ से नै भेल तँ कहू एक धाप जमीनमे केराक बीट, कोन सोनाक बड़का खान छै, जेकरा ले हजार-बजार किछु ने छै, से सए-सैकड़ाक लालचमे भैयारीक जे परिचए देलनि से तँ देबे केलनि, जे समाजोक परिचए तँ दाइए देलनि।”
समाजक नाओं सुनिते ललितोकेँ शतरंजक सह भेटल। बाजल-
“काका, हमहूँ ठीकेदारेक जिनगी जीबै छी, एकर माने ई नै जे नीक-अधलाक विचार नै करै छी। छाती खोलि गामक चौराहापर बाजि सकै छी, जे भाय समाजक एक्कोटा लाल ई कहि दैह जे फलनमासँ अधला भेल, जँ भेल तँ अखनो ओकरा चर्चमे आनए चाहै छी। मुदा ई दुनू भाँइ (महेश-दिनेश) तँ कोनो मनुखे ने छी।”
“जाए दहक। जे जेहेन करत से तेहेन पौत।”mmm
Subscribe to: Post Comments (Atom)


c: text/html

text:
मधुबनी मे सब तरहक ईलाज संभव करत क्रिब्स हॉस्पीटल
अजयधारी सिंह
मधुबनी । मधुबनी मे आब सब तरहक ईलाज संभव भ गेल। कोनो बीमारीक ईलाज लेल आब दरभंगा या पटना जेबाक मजबूरी नहि रहल। एक छतक नीचा तमाम तरहक ईलाज आ जांच करेबाक सुविधा से युक्त मधुबनीक सबस पैघ अस्पताल क्रिब्स हॉस्पीटलक उदघाटन रविदिन बिहार पंचायती राज मंत्री कपिलदेव कामत केलथि। एहि अवसर पर मुख्य अतिथि छलाह पीएचइडी मंत्री विनोद नारायण झा।
सौ बेडक एहि हॉस्पीटलक उदघाटन के उपरांत श्री कामत कहला जे मधुबनी स्वास्थ्य क क्षेत्र मे काफी पिछडल अछि। एहन मे एहि तरहक अस्पताल इलाकाक लोक लेल एकटा जीवनदायनी संस्थान बनत। ओ कहला मधुबनी कए एहन अस्पतालक जरुरत छल। एतबा सुविधा स इ अस्पताल युक्त अछि जे ककरो आब मजबूरी मे बाहर जेबाक जरुरत नहि रहत। मधुबनीक एहि आधुनिक सब सुविधा स सुसज्जित अस्पताल मे गरीब स गरीब लोक कए इलाज हो सैह सबहक उम्मीद। एहि अवसर पर क्रिब्स हॉस्पीटलक चैयरमैन मोहम्मद ईमत्याज नूरानी कहला जे मधुबनी मे नीक अस्पताल क आश्वयकता कए देखैत एहि अस्पतालक निर्माण कैल गेल अछि। हॉस्पीटलक प्रबंध निदेशक डॉ खालिद अंजूम उसमानी व निदेशक एम नियाजी कहला जे मधुबनी मे उचित दाम मे सही ईलाज क एकटा संस्थानक निर्माण भेल अछि। सुविधा नहि रहबा स लोक कए टका रहैत ईलाज संभव नहि भ पबैत छल। हम सबहक नहि मुदा यथासंभव ओहन लोक कए ईलाज क सकब जेकरा सबकिछु रहैत मधुबनी मे ईलाज नहि भेट पाबि रहल छल। एहि अस्पताल मे सीटी स्कैन, एमआरआई, इको कार्डियोग्राफी, अल्ट्रासाउंड, पैथोलौजी, फारमेसी, ओपीडी, जेनरल सर्जरी, ऑर्थोपेडिक्स, फिजियोथरेपी, ईएनटी, न्यूरो और स्पाईन आफ थैलमोलॉजी, नेफरोलॉजी, पेडियट्रिक्स सहित आओर कई प्रकारक बीमारीक ईलाज लेल सुविधा उपलब्ध अछि। अस्पताल कए अपन एम्बुलेंस अछि आ 24 घंटा सेवा उपलब्ध रहत।
उदघाटनक अवसर पर दरभंगाक पूर्व सांसद एम एएए फातमी, क्योटीक विधायक फराज फातमी, मधुबनीक पूर्व विधायक राजकुमार महासेठ, पूर्व जिला पार्षद कमरूल होदा, सिविल सर्जन डॉ अमरनाथ झा समेत आर बहुत गणमान्य लोक उपस्थित छलाह।

robotstxt: allowed

filter: keep


text:
मणिभूषण राजू
भागलपुर । रवि दिन भागलपुर मे एकटा बड़का हादसा भए गेल। नवगछिया थाना क्षेत्र क रामनगर बिंदटोलीक समीप साझखन कोसी नदी मे नाव डूबला क बाद आठ गोटे लापता छथि। छोट सन नाव पर 15 लोग सवार छलथि। एहि में सँ सात लोक क ग्रामीण सब सुरक्षित बचा लेलथि।
जानकारी क अनुसार, नौका पर सवार लोग पूर्णिया जिलाक मोहनपुर ओपी क्षेत्र स्थित टोपिया बिंदटोली स विवाह समारोह मे शामिल भ लौट रहल छलाह। बिंदटोली निवासी भिखारी महतो क 27 अप्रैल कए विवाह छल, जहि मे भाग लेबय लेल नवगछिया क रामनगर बिंदटोली सँ हुनकर परिवार सब पहुंचल छलथि।
विवाह मुंगेर जिलाक चंडी स्थान मे भेल छल। ओतय सँ परिवार क लोक 28 अप्रैल कए टोपिया बिंदटोली लौटलथि। 29 अप्रैल कए साझा ओतय स सब गोटे रामनगर बिंदटोली वापस आबि रहल छलथि। संगहि दूल्हा भिखारी महतो सेहो छलथि। ई सब गोटे माछ पकडय़ वाला एकटा छोट नाव पर सवार छलथि।
गांव क नजदीक अचानक नौका अनियंत्रित भ पलट गेल आ सब लोक नदी मे डूबि गेला। आसपास क ग्रामीण सब सात गोटे कए नदी सँ सुरक्षित निकाल लेलथि। लापता लोक सबमें लक्ष्मण महतो, राजू, सोनी कुमारी, खुशबू कुमारी, निलेश कुमार, गुंजा कुमारी आ रीता कुमारी सहित एक अन्य शामिल छथि।
हादसा मे भिखारी महतो, अमृत कुमार, सीता देवी, विद्या देवी, अंकुश कुमार सहित दू अन्य कए बचा लेल गेल। एहि सब गोटे कए इलाज लेल नवगछिया अनुमंडलीय अस्पताल मे भर्ती करायल गेल अछि। घटना क सूचना पर पुलिस आ एसडीआरएफ क टीम घटनास्थल पहुंच गेल अछि। लापता लोग क खोज जारी अछि। एहि घटना सँ पूरा इलाका मे कोहराम मचि गेल अछि।


text:
ऋतुपर्ण (अयोध्या के सूर्यवंशी राजा)
ऋतुपर्ण अयोध्या के एक सूर्यवंशी राजा छी। ऋतुपर्ण अयोध्याक एक पुराकालीन राजा छल। इनकर पिताक नाम सर्वकाम छल। ई अक्षविद्यामे अत्यन्त निपुण छल। जुवामे राज्य हारि जाएके उपन्रात अपन अज्ञातवासकालमे नल 'बाहुक' नामसँ एकर नजदिक सारथिक रूपमे रहल छल। ओ नलके अपन अक्षविद्या देलक तथा नल सेहो अपन अश्वविद्या इनका देलक।
नलवियुक्ती दमयंतीक जखन अपन चर पर्णादद्वारा पता चलल की नल ऋतुपर्ण के सारथि के रूपमे रहि रहल अछि तँ ओ ऋतुपर्णक संदेशा भेजलक, नलक किछ भी पता न लगैके कारण हम अपन दोसर स्वयमवर काइल सूर्योदयक समय करि रहल छी, अत: अहाँ समय रहिते कुंडनिपुर पधारव। नल अपन अश्वविद्याक बलसँ ऋतुपर्णक ठीक समय पर कुन्डनिपुर पहुँचा देने तथा ओतय नल आ दमयम्तीक मिलन भेल।
बौधायन श्रौत्रसूत्र (२०,१२)क अनुसार ऋतुपर्ण भंगाश्विनक पुत्र तथा शफालक राजा छल। वायु, ब्रह्म तथा हरिवंश इत्यादि पुराणसभमे ऋतुपर्णक अयुतायुपुत्र बताएल गेल अछि।


text:
दिल्ली, मिथिला दर्शन। भाए-बहिन केर अटूट प्रेम पर आधारित मैथिली सिनेमा ‘राखी के लाज’ आब रक्षाबंधन के बजाय दुर्गापूजा पर होयत रिलीज़। फिल्म’क निर्माता-निर्देशक नरेश मंडल टेलीफोन पर एहि बातक जानकारी दैत कहलाह जे ‘ चूँकि इ सिनेमा भाए-बहिन’क प्रेम पर आधारित आ दहेज़, नारी सशक्तिकरण बनल एहि तै हमारा लोकनिक विचार छल जे एकरा रक्षाबंधन पर रिलीज़ करी मुदा अचानक किछु तकनिकी समस्याक कारण एहि तारीख केँ आगा बढ़ाओल गेल अछि। रिलीज़ केर तारीख बढला सँ दर्शक लोकनि निश्चित रूप सँ मायूस हेताह मुदा हुनका सभ सँ कहय जे हमरालोकनि कने देर जरूर भेलहुँ एहि मुदा दुरुस्त आयब तकर अपने सभ विश्वास राखू।’
गौरतलब अछि जे इ एहि सिनेमाक शूटिंग पैछला बरख शुरू भेल छल। एहि सिनेमाक खास बात इ अछि जे एहिमे स्थानीय कलाकार के तव्वजो देल गेल अछि आ सिनेमाक लगभग 90 प्रतिशत शूटिंग मिथिला समस्तीपुर,मधुबनी, दरभंगा, सहरसा आदि जगह पर भेल अछि।
आनंद फिल्म प्रोडक्शन हॉउस केर बैनर तर बनि रहल एहि सिनेमाक निर्माता-निर्देशक नरेश मंडल छैथ। एहि सिनेमाक कहानी आशुतोष सागर लिखने छथि आ अभिनय सेहो कएने छथि। आशुतोष’क अलावा राम रसीला,मंजुश्री दुबे,सोनी, कंचन सिंह, मोहन झा, सुष्मिता, जय कृष्ण दत्ता,राम सकल आदि अभिनय कएने छथि।
आशुतोष सागर केर लिखल गीत केँ संगीत सँ साजेलथि एहि मनीष आ चन्दन झा। कोरियोग्राफी पवन मिश्रा कएने छथि। प्रोडक्शन हेड प्रभात रॉय केर देखरेख मे राखी के लाज एहि स्थिति धरि पहुँच पाओल।
Subscribe to: Post Comments ( Atom )


text:
चार गोटे बच्चाकेँ उद्धार कके अभिभावकसबके जिम्मा लगेलक
सिरहा जिल्लाके सोठीयाईन गाविस सँ विगत मितिमें हरैल और बिछडल भेल चार गोटे बच्चासबके भारतके मुजफ्फरपुर स् दलित संरक्षण अभियान मंच बस्तीपुर सिरहाके सहयोगमें उद्धार कके जिल्ला प्रशासन कार्यलय सिरहाके आदेशमें ईलाका प्रशासन कार्यलय लहान शाखा अधिकृत पवन कुमार गुप्ताके रोहवरमें काल्हि चारु गोटे बच्चासब के ओकर माई बाप के जिम्मा लगेने अछि I उद्धार कके एल बच्चासब ८ वर्षीके निरज सदाइ के माई श्रीदेवी सदाइ , १० वर्षीके पवन कुमार सदाइ के माई किसुन देवी सदाइ , १० वर्षीके दिनेश सदाइ के माई सभेर देवी सदाइ आ ९ वर्षीके संजिव मुखिया के बुवा धनराजी मुखियाके जिम्मा लगोलक i बच्चासब अभिभावकके जिम्मा लगाबै बेर में ईलाका प्रहरी कार्यलय लहानके डिएसपी राज कुमार केसी , मानव अधिकारकर्मी इन्सेकके सिरहा जिल्ला प्रतिनिधि दुर्गा परियार , रेडियो सरगम ९३ मेगाहर्जके अध्यक्ष फिरोज शेख , पत्रकार मनिलाल विश्वकर्मा , दलित संरक्षण अभियान मंचके सुदेश भगत , सुर्य नारायण राम, आ भरभलादमी सब के उपस्थति छेल।।


text:
बैशाख २९ गते । जनकपुरधाम
मिथिला नाट्य कला परिषद् मिनाप जनकपुरके नाट्यघर ‘विद्यापति मैथिली सांस्कृतिक भवन’के आई एक कार्यक्रमके विच शिलान्यास काएलगेल अछि । जनकपुरस्थित सरकारी वकिल कार्यालयके उत्तरवारीतर्फके गुठी संस्थान सँ भाडामे लेलगेल अढाइकट्ठा जग्गामे मिनाप आई नाटक घर बनावके लेल शिलान्यास कैने अछि ।
करिब एक करोड रुपैयाँके लागतमे भवन निर्माणके सुरुवात काएलगेल अछि । भवनके लेल सरकार सँ २५ लाख आ उपप्रधान एवम् गृहमन्त्री विमलेन्द्र निधि संसदीय विकास कोष सँ पाँच लाख रकम सहयोग कैने अछि ।
नाटक घर शिलान्यास कार्यक्रममे साहित्यकार डा. राजेन्द्र विमल, मिनापक अध्यक्ष परमेश झा, पूर्व अध्यक्षसभ सुनिल मिश्र, सुनिल मल्लिक आ मदन ठाकुर संयुक्त रूपमे भवनके शिलान्यास कैने छलैथ । नाट्यघर निर्माण भेलाक बाद मिनापक कलाकारसभ नाटक मंचनके संगहि नाटक तयारीके लेल सहयोग पहुचके मिनापक महासचिव शैलेन्द्र मल्लिक जानकरी देलनि अछि ।
विद्यापति मैथिली सांस्कृतिक भवन शिलान्यास काएलगेल0
बैशाख २९ गते । जनकपुरधाम


text:
नवल कविक नूतन काव्य धारा : "धरतीसँ अकास धरि"
=====================================================
धरतीसँ अकास धरि तरुण कवि चन्दन कुमार झा क ७० ( सत्तरि ) गोट काव्यक संकलन थिक जे सन २०१३ मे प्रकाश मे आयल.एकर पाठकीय
सन्दर्भक विषय मे किछु विशेष कहब शीघ्रता होयत मुदा काव्य लोचक गहन विमोचनक पश्चात ई अवश्य प्रतीत भ' रहल जे कांच
कवि चन्दन विद्यापतिक प्रगीतवाद, भुवनक अनुनयवाद राजकमलक प्रयोगवाद, किसुनजीक नवकवितावाद, अमर जीक सहज प्रगतिवाद ,
मायानन्द मिश्रक अभिव्यंजनावाद आ नचिकेताक नवचेतनावादक खुटेसल सँ उन्मुक्त भ' छाहरिवादक एकटा नव-किंचन प्रयास कयलनि .
एहि प्रयास मे कवि अंशतः सफल सेहो भ' रहल छथि.
एहि संकलन मे नव-छायावादक रहस्य सँ भरल अतुकांत उन्मुक्त छंद नव रूपेँ देख' मे आयल .ई सहज सामाजिक व्यवस्था पर कतेक अविरल
दृष्टांत प्रस्तुत कयलक एकरा त' भविष्यक गर्त मे मानल जाय मुदा एतेक त' निश्चित कहल जा सकैछ अछि जे रामलोचन ठाकुर जीक आमुख
मे " आंचलिकता मे विश्वस्नीयताक बानगीक" जाहि रूपेँ उल्लेख कयल गेल , ओ पोथी पढ़लाक बाद सहज लागल.
चन्दन जी चिन्तनक नव रूप ल' क' आयल छथि , चिंता आ प्रतिरोधक नहि, एहि मे प्रतिरोधक स्वर जे देखवा मे आयल ओ कविक उद्विग्नता मात्र
थिक. कविक चिंतन मे विश्वसनीयता सेहो छन्हि , कवि सदिखन बाजय चाहै छथि , कहय चाहैत छथि , चुप रहि क' अपन भाव संयोजन करब
हिनक प्रवृति नहि .भोरुकवा केँ कवि सतर्क क' रहल अछि, जे रवि ओकर अर्चिस केँ आभाहीन क' देत. कवि राहु-केतु सँ घबरा क' अपन चिंतन
केँ लोलुप नहि करत, ओ त' अपन प्रांजल काव्यक संग जीवन केँ साम-रस सँ घोरि बांछित बनब' चाहैत अछि...
जौं कदाचित अहाँ
राहु कि केतु बनि
बनाइयो लेब हमरा अपन ग्रास
त' कनियो नहि घबराएब हम
बूझल अछि हमरा
लगले भेंटत उग्रास .....
कांच कवित्व मे एहेन सार्थक आ आशावादी दृष्टिकोण वर्तमान परिपेक्ष्य मे अपन जनभाषा मे विरले भेंटत ...ओना एक ठाम कवि क्षणहि रुष्टा क्षणहि तुष्टा :
रुष्टा तुष्टा क्षणहि क्षणहि " क सत्यता सँ ओझल नहि भ' सकल .अपन कांच वयसक लाक्षणिक विवर्त केँ कवि झाँपि नहि सकल आ ई सहज रूपेँ हिनक एकटा काव्य
रूपक "भ्रम" मे परिलक्षित भ' गेल . .
मुदा देखैत नहि छी
अपन चित्त
जे अछि कलुषित ....
प्रथम ग्रास आशावादिता तकर बाद भ्रम ..ई लेखनीक अपरिपक्वता मानल जा सकैत अछि . जौं कवि एहि कविता माध्यम सँ किछु आर कहय चाहैत होथि
तकरो स्पष्ट उल्लेख त' करब आवश्यक छल ..किएक त' अतुकांत काव्य छलनि तें एहि मे ग़ज़ल-गीत जकाँ कोनो छंद -व्याकरणक बान्ह नहि ...
तें एकर अपूर्ण छाहरिवादक लेल कवि दोषी छथि .ओना एकरा यथोचित सेहो मानल जा सकैत अछि किएक त' तरुआरिक धार सेहो शनैः शनैः निकसैत अछि
वयसक उन्मुक्त स्वभाव सँ राजकमल आ मैथिली साहित्यिक कथाकथित वर्ड्सवर्थ जीवकांत सेहो बचि नहि सकलाह त' तरुण कवि सहज स्वछन्द छथि.
वर्तमान मैथिली मे आवश्यकता अलेक्ज़ेंडर पोप सन सहज काव्य-प्रवृतिक अछि , जटिल आ बोझिल कवित्व सहज पाठक केँ भ्रमित क' सकैत अछि .
एहि संकलन मे जाहि कवित्वक प्रदर्शन कएल गेल ओ नवांकुर कवित्वक लेल अनुकरणीय सेहो मानल जाय किएक त' चन्दन मे प्रतिभाक कोनो
खगता नहि..जरुरति छन्हि त' सहज पाठक लेल सहज आखर -आखर संयोगि ओकर सहज प्रदर्शन करब.जौं एहि तरहेँ कवि अपन कवित्व केँ प्रवृत्ति सँ
बान्हि सकथि त' निश्चित रूपेँ ई मैथिली साहित्यक भविष्य भ' सकैत छथि.
" रावण त शत्रुक
ललकारा सुनितहि
रणक्षेत्र मे आबि जाइत छल
मुदा ई भीत सभ
शत्रुक आभास पबिते
हाथ पएर समेटि
घुरछी मारि देह कठुआ लैए .....
कवि क कविता मे भाव अछि , प्रवाह अछि , शब्दक भण्डार अछि तें कविता ओछ नहि लगैछ .
कवि " जरुरति " क हिसाबें " दीप" जड़ाक' भय" क "बिहाड़ि" सँ साहित्य केँ मुक्त करय चाहैत अछि .कवि आशावान अछि जे "फेर हेतैक भोर "
एहि आशा मे "कृत्रिमता" नहि ई त' कविक "मोनक बात " थिक .कविक आत्माक विलाप की सपने रहत ?...ई त' पाठक पर निर्भर करैत अछि ,
मुदा कतहु -कतहु कवि सेहो अपन प्रवीण प्रतिभाक प्रदर्शन मे चूकि गेल अछि ...
मौसी
माए नहि होइत छैक
सतमाइयो नहि होइत छैक
तखन मसियौत
कोना भ' गेल बेमात्रे
एहि कविता मे कवि की कहय चाहैत अछि ई बूझब हमरा सन सहज पाठक लेल कदाचित संभव नहि अछि ..ओना पहिलुक प्रदर्शन तें आर आश कयल जा सकैछ
किछु ऊहापोहक संग संग कविक काव्य रूपी सरिता मे बहुत रास रंगक आकर्षक जलचर सेहो अछि ..
खोता मे, आशा , मोन मे उठैत अछि प्रश्न , जीवन यात्रा , विद्रोह ,अपना अपनी आदि कविता बहुत नीक अछि , कोनो रूप सँ ई सभ काव्य कांच कविक रचना
जकाँ नहि लगैछ
ओना एहि कविक एहि संकलन मे कवित्वक सभ सँ पैघ कमी अछि जे कवि अनचोके मे अपन अतुकांत काव्य छाया सँ पाठक केँ कतहु कतहु बेसी ओझरा देलक , जौं अपन भाव केँ सोझ रूपेँ स्पष्ट प्रदर्शन करितथि त' संग्रह आर नीक होइतनि ...एना नहि करू , बंद कलम मे आदि कविता केँ छाहरि सँ बेसी घेर देलनि .
:"हे भाय कविता" त' बड्ड नीक लगैछ मुदा एहि तरहक विषय :"हे भाय' शीर्षक नाओं सँ फज़लुर रहमान हासमी जीक कविता बहुत पहिनहि आयल अछि तें एहि काव्यक अपन गुण कनेक लीपित लगैछ .
दशो -दिशि अवलोकनक बाद इएह कहल जा सकैछ जे चन्दन जी प्रतिभाशाली कवि छथि ..संभवतः कवि नचिकेताक " कवयोः वदन्ति" क बाद तरुण कविक समूह मे चन्दन कुमार झा क काव्य " धरतीसँ अकास धरि "अपन विलग स्थान राखत .शुभकामना ..


text:
किरण जी क' कविता 'की गाउ' मिथिला दर्शनक मार्च-अप्रिल 2013 अंक मे प्रकाशित अछि आ कविता क' ढ़ांचा(देह) मे व्याप्त विसंगतिक कारण खोजने ने खोजाइत छैक ।
पहिल पांति-
नैना मे लहुक लेश ने छै उपमान हेतैक सरोज कोना
जागलु छै छातीक हाड़-हाड़ चकबा बनतैक उरोज कोना
कविता तुकांत छैक ,लय मिलि रहल छैक आ सरोज कोना क' संग उरोज कोना क' तुकांत एकटा चमत्कार उत्पन्न क' रहल छैक ।मुदा यदि प्रश्न केवल उपमानक छैक तखन त' कविता छोट साबित हेतै । महाकवि विद्यापतिक कविता 'माधव कत तोर करब बड़ाई' आ महाकवि सूरक कविता 'उपमा एक न नैन गही' मे प्रचलित उपमानक व्यर्थता कें एत्ते नीक जँका प्रदर्शित कएल गेल छैक कि कविताक पहिल पांतिक श्रोत कें नकारल नइ जा सकैत छैक आ दोसर पांति मे उरोज नइ बनबाक असफलता कविता कें असफल क' दैत छैक ।निश्चित रूपेण उरोजक स्थान शरीर मे शरीरवैज्ञानिक दृष्टिऍं ,सौंदर्यशास्त्रीय दृष्टिऍं आ बालजीवनक केंद्र हेबाक कारणें महत्वपूर्ण छैक ,मुदा उरोजक बाद तेसर पांति मे मनोजक अभ्यर्थना कविक उद्देश्य पर निशान लगबैत छैक ।
चारिम पांति
बच्चा बिलखै छै दूध बिना बनतै कहू सोमक घैल कोना
आब देखियौ दूधक अभाव कवि कें देखा रहल छैन ,तखन फेर तेसर दिस सोमक घैल खोजबा दिस धियान सेहो जाइत छनि ,तें पांचम पांति मे मधुश्रीक विकास कें सेहो खोजैत छथिन ।
स्पष्ट अछि जे कविता मे कवि ई देखा रहल छथिन जे मिथिला मे कथी क' अभाव अछि आ की भ' रहल अछि ,मुदा शब्दक चयन मे द्वन्द्वक निर्माण करबा मे कवि असफल भ' रहल छथि तें लहु -सरोज आ छाती-उरोजक द्वन्द्व जे कविता मे देखायल गेल अछि से कविता के कमजोर करैत छैक ।
सातम पांति
नहि शिव दधीचि ,नहि याज्ञवल्क्य ,वाचस्पति मंडन वा उदयन
निश्चित रूपेण सातम पांति मे मिथिलाक विभूति सभक चर्चा अछि आ कविता सब मे बेर-बेर इतिहास पुरूष सब कें आननै कविताक स्वाभाविक विकास कें रोकैत छैक ,मुदा मैथिलीक कवि शताधिक वर्ष सँ ऐ उपक्रम मे लागल छथि आ भरिगर नाम सँ कविता के हल्लूक करैत छथि ।प्रतीक ,व्यक्ति ,संदर्भ आ घटना यथास्थान आबै आ अनावश्यक पुनरावृत्ति सँ बचेनए कविताक लेल बहुत जरूरी ।
एकटा प्रश्न ईहो अछि कि कविता मे धर्म ,राष्ट्रीयता ,दर्शन आ राजनीति कें कत्ते आनल जाए ।राजनीति आ धर्मक रोशनाई सँ लिखनए कविता कें लोकप्रिय आ दीर्धजीवी बना सकैत छैक मुदा उत्कृष्ट आ अमर नइ ।कविता अपने काव्योपकरण सँ अमर होइत छैक ।खर आ टाटक घर हजार साल नइ चलि सकैत छैक ।हजार साल चलबाक लेल फौलादी देह आ चट्टानक सीवान चाही ।ओहुना कार्लयास्पर्स कहैत छथिन कि ईसाइयत क' भीतर ट्रेजेडी नइ लिखल जा सकैत छैक आ तहिना अरबी-फारसी विद्वान सब बेरि बेरि उद्घोषणा करैत छथिन कि ईस्लामक भीतर कविता संभव नइ छैक । आ यैह प्रश्न बहुते मैथिली प्रेमी सँ कएल जाए कि हुनकर मिथिला प्रेम कत' कत' कविताक मार्ग मे अवरोध बनैत अछि ।मैथिली आ मिथिलाक विकास अनिवार्यत: मैथिली साहित्यक विकास नइ छैक आ जे गोटा मिथिलाक महानता कें दू-दू मिनट पर टेक दैत छथिन ,ओ मैथिली कविताक रक्षा आ विकास नइ क' रहलखिन ,ओहुना कविताक रक्षाक जरूरी नइ छैक ,विकास होएबाक चाही ।
नवम पांति
भुइयां मे बैसथि विप्र जतय ओ श्वान सुतै अछि गादी पर
कवि विप्र कें नीच्चा मे बैसल देखैत कुपित छथि ,किछु किछु तुलसी जँका ,मुदा कवि तुलसीक पांच सौ साल बाद भेल छथिन आ पाठकक मिजादि सेहो बदलल अछि ,मुदा कवि अप्पन ऐ स्टेंड पर आगू नइ रहैत छथिन जखन ओ कविता मे पाखण्ड आ रूढि़वादक विरोध करैत छथिन ।स्पष्टत: कवि कें बहुत रास बात कहबा के छनि ,मुदा ओ सामग्रीक चयन आ प्रस्तुति मे हड़बड़ीक शिकार होइत छथि तें निर्दिष्ट भाव राशि एकाधिक ठाम एक-दोसरक विरोध मे अछि आ ई विरोध समयक जटिलता क' संकेतक नइ अछि ,बल्कि कवित्रुटि क' स्पष्ट परिचायक अछि ।।


text:
गुरुवार, 30 जुलाई 2015
मधुबनी( मिथिला) पेंटिंग
Sunit Thakur -
माँ जानकी और भगवान श्री राम के विवाह सअ शुरू भेल इ कला ,आब पूरा संसार में प्रसिद्द भअ गेल अछि ! मिथिला के बहुत गाम जेना
1934 में मिथिला क्षेत्र में एक टा भूकंप आयल छल! तत्कालीन सब - डिविजनल अधिकारी विलियम जे आर्चर अपन पत्नी मिल ड्रेड के साथ क्षेत्र के भ्रमण के दौरान ,ढहल दीवार पर सुन्दर चित्रकारी देखि दंग रहि गेला !विलियम अहि विलक्षण चीज़ के फोटो खींच कअ , लेख व् फोटो के माध्यम सअ पूरा दुनिया के अहि कलाकृति सअ पहिल बेर परिचय करेलैथ ! आजादी के पश्चात भारतीय हस्तकला बोर्ड के निदेशक पुपुल जयकर , मधुबनी भाष्कर कुलकर्णी के भेजी कअ अहि कला के नमूना सब मंगवेलैथ और देश विदेश के प्रतिनिधि सब के देखेलैथ ! मिथिला पेंटिंग के अंतर्राष्ट्रीय ख्याति दियाबय में "ललित नारायण मिश्रा" जीक बहुत पैघ योगदान छैक ! पहिल बेर 1970 में , जगदम्बा देवी के राष्ट्रीय पुरष्कार देल गेल !1975 में जगदम्बा देवी के पद्मश्री और सीता देवी के राष्ट्रीय पुरष्कार देल गेल ! अहि के बाद तअ गंगा देवी, महासुंदरी देवी, गोदावरी दत्त, शांति देवी, विभा दास आदि प्रतिभावान महिला सब के नाम के डंका पूरा दुनिया में बाजय लागल !फ्रांस, जर्मनी, अमेरिका और जापान में अहि कला के विशेष प्रचार प्रसार भेल !1988 में जापान के हासेगावा में मिथिला लोकचित्र कला म्यूजियम स्थापना भेल !
फ्रांस के विश्वप्रसिद्ध पेंटर "पाब्लो पिकासो" महासुन्दरी देवी के पेंटिंग स प्रभावित भअ हुनका पत्र लिखने रहैथ “लोग हमरा पैघ कलाकार बुझैत छैथ, लेकिन जखन हम अपनेक कला देखैत छी, तअ पाबैत छी कि अहाँ हमरा सअ पैघ कलाकार छी " !
सौजन्य सं- मिथिलाक संस्कृति
मंगलवार, 28 जुलाई 2015
कलाम सर
आजुक रामायणक राम चलि गेलाह,
इंसानियतके एगो भगवान चलि गेलाह.
लिखि अन्तरिक्षमे भारतक नाम,
विज्ञानक सुच्चा हनुमान चलि गेलाह.
गुमान करए जनिका पर सगरो जमाना,
ओ ज्ञानी-श्रष्टा-महान चलि गेलाह.
साओनक मासमे झहरि रहल नैना,
अपन दुलरुआ कलाम चलि गेलाह.
इंसानियतके एगो भगवान चलि गेलाह.
लिखि अन्तरिक्षमे भारतक नाम,
विज्ञानक सुच्चा हनुमान चलि गेलाह.
गुमान करए जनिका पर सगरो जमाना,
ओ ज्ञानी-श्रष्टा-महान चलि गेलाह.
साओनक मासमे झहरि रहल नैना,
अपन दुलरुआ कलाम चलि गेलाह.
सोमवार, 27 जुलाई 2015
अपन मिथिला देश
घुइर चलू घुइर चलू मैथिल
अपन मिथिला देश
बाट जोहै छथि माए मिथिला,
आँचर मे लऽ स्नेहक सनेश।
उजइर पुजइर गेल छै ओकर
सभटा खेत पथार
गाम घर सभ भक्क पड़ल छै
डिबिया बाती नै जरै छै
देख ई दशा
माए मिथिला के फाटै छै कुहेश ।...
जाहि धरा पर बहैत अछि
सात सात धार
आई ओहि धरा के छाती अछि सुखाएल
खाए लेल काइन रहल अछि नेन्ना भुटका
माइर रहल छथि माए मिथिला चित्कार ।
देखू देखू हे मिथिलावाशी केहन आएल काल
देब भूमि तपोभूमि
आई बनल आतंकक अड्डा
जतऽ कहियो पशु पंछियोँ वाचैत छल शास्त्र
आई ओहि धरा सँ सुना रहल अछि बम बारुदक राग ।
हे मैथिल!
दोसरक नगरी रौशन केलौँ
छोइड़ अपन देश
आबो जँ नै आएब मिथिला
तऽ भऽ जाएत मिथिला डीह
कुहैर कुहैर क कहैथ माए मिथिला ई..
चलू चलू यौ मैथिल अपन मिथिला देश
फेर सँ बनेबै ओहने मिथिला
देखतै देश विदेश..जय मिथिला
अपन मिथिला देश
बाट जोहै छथि माए मिथिला,
आँचर मे लऽ स्नेहक सनेश।
उजइर पुजइर गेल छै ओकर
सभटा खेत पथार
गाम घर सभ भक्क पड़ल छै
डिबिया बाती नै जरै छै
देख ई दशा
माए मिथिला के फाटै छै कुहेश ।...
जाहि धरा पर बहैत अछि
सात सात धार
आई ओहि धरा के छाती अछि सुखाएल
खाए लेल काइन रहल अछि नेन्ना भुटका
माइर रहल छथि माए मिथिला चित्कार ।
देखू देखू हे मिथिलावाशी केहन आएल काल
देब भूमि तपोभूमि
आई बनल आतंकक अड्डा
जतऽ कहियो पशु पंछियोँ वाचैत छल शास्त्र
आई ओहि धरा सँ सुना रहल अछि बम बारुदक राग ।
हे मैथिल!
दोसरक नगरी रौशन केलौँ
छोइड़ अपन देश
आबो जँ नै आएब मिथिला
तऽ भऽ जाएत मिथिला डीह
कुहैर कुहैर क कहैथ माए मिथिला ई..
चलू चलू यौ मैथिल अपन मिथिला देश
फेर सँ बनेबै ओहने मिथिला
देखतै देश विदेश..जय मिथिला
गुरुवार, 23 जुलाई 2015
किया अतेक प्रदेश रहैछी
सुनु योव मिथिलाक लाल कहैछी,
किया अतेक प्रदेश रहैछी ।
मायक आंचर सब दिन भीजैय,
नीत आंहांक बाट जोहैय,
सोंचैय आइ बोवा एता,
खूब कमाक ढोवा लोवता,
पर हम कोड़ी कि करब
आब त" किछ दिम मे हम मरब,
किया नय बाबू घर अबै छी,
सुनु योव मिथिलाक लाल कहोछी,
किया अतेक प्रदश रहै छी॥
बोवा बूच्चि नीत कनैय,
हाटक दिन क" बाट तकैय,
कहैय आई बाबू औता ,
झोरा मे खूब सनेश लोता,
आई त' हम खूब खाएब,
बाबू के संग खेलाएब,
कन्हा प बैस घूमअ जाएब,
सांझ क बोवा खूब कनैय,
कैन्ते-कैन्ते शूईत रहैय,
नीत व वतबे काज करैय,
कीया ओकर बच्पन छिनै छी'
सुनु योव मिथिलाक लाल कहै छी'
कियि अतैक प्रदेश लहै छी॥
शुनूयोव सजनी कि कहैय,
भितरे भितरे उ' घूटैय,
निरजान फोटो सं बात करैय,
बैमान बालम किया नइ अबै छी,
पिया मिलन ले' हम तरसै छी,
सुनू योव मिथिलाक लाल कहै छी,
किया अतैक प्रदेश रहै छी॥
बड कमेलों बड कमेलों ,
कौरी ले मिथिला संन देश गमेलों,
दलानक दिया नित जरैय,
आब नय कियो संगतूरिया बैसैय,
काठक कूर्सि सेहो कनैय,
बूरहः बाबू जी बस मोन रहै य,
मने-मन वहो कनैय,
हे बिधाता आगूक जिनगी कोना जैत,
कि लालक कांधा नसिब नय हैत,
आंहा ले जे खून पसिना बहोलक,
अंगूरी पकैर"क" उ चलोलक,
कन्हा प' बैठा "क' मेला घुऽमोलक,
आइ उ' कान्हा झूइक गेल ,
आंहाक साथ किया छूइट गेल,
कि "ई' सबहक किछ मोल नय छी,
सूनू योव मिथलाक लाल कहैछी,
किया अतैक प्रदेश रहै छी॥
प्रदेशिक दूखक सूनोलों बानी,
नय हम कवि नय कोनो ग्यानी,
टूटल-फुटल श्ब्द के जोइर देब,
किछ गलत कहलों त माफि देब,
दूनू हाथ जोइर प्रथना करैछी,
सूनू यव मिथिलाक लाल कहै छी,
किया अतैक प्रदेश रहै छी"॥?
बुधवार, 22 जुलाई 2015
मैथिली पंचांग - 2015 -16
सोमवार, 20 जुलाई 2015
झुठि अभिमान
कुर्ता ,धोती ,पाग माथ ध',
झुठहि पोसल अछि अभिमान,
द्वेश-क्लेश सब मोनहिं पोसल,
पाबि करब कि एहेन सम्मान ?
जे अपनहिं संग अन्याय क' रहला,
ओ कि करता अनका संग न्याय ?
बेर-बेर अपने अपराधी बनि क',
कहब उचित गप ककरा सँ जाय ?
हृदय हमर अछि साफ यौ भैया ,
मधुर बोल सुनि पिघलल जाय ,
डेग - डेग ई प्रपंच देखि क' ,
मोन करय मरितौं माहुर-बिख खाय ||
झुठहि पोसल अछि अभिमान,
द्वेश-क्लेश सब मोनहिं पोसल,
पाबि करब कि एहेन सम्मान ?
जे अपनहिं संग अन्याय क' रहला,
ओ कि करता अनका संग न्याय ?
बेर-बेर अपने अपराधी बनि क',
कहब उचित गप ककरा सँ जाय ?
हृदय हमर अछि साफ यौ भैया ,
मधुर बोल सुनि पिघलल जाय ,
डेग - डेग ई प्रपंच देखि क' ,
मोन करय मरितौं माहुर-बिख खाय ||
शनिवार, 18 जुलाई 2015
आऊ सूनु कने बात हमर....
आऊ सूनु कने बात हमर..... 2
नै पकरू अहाँ कान हमर,
कहै छि हम आई कनी अप्रियगर,
मुदा पिबहे पडत क्रोधक जहर,
अहंकार आ क्रोध के,
कंठे में धरु,
अहाँ आब नीलकंठ बनू,
जेकरा पुजैत एलहूँ सब दिन,
वैह महादेव बनू अहाँ,
ध्यान करू,
कनि ज्ञान करू,
विज्ञानक अहाँ संग धरु,
परंपरा के बुझु अहाँ,
तर्क तथ्य स तौलू अहाँ,
कसौटी पर कसलाक बादे,
ओकरा अहाँ अंगीकार करू,
अंध मोहि ध्रितराष्ट्र जँका,
आ गांधारी ने बनू अहाँ,
हिसाब करू,
कनी विचार करू,
अलग अलग विधा स साक्षात करू,
अध्यन करू,
निर्माण करू,
श्रीजनात्मक्ताक अहाँ आयाम बनू,
तास छोडू,
भाँग छोड़ू,
बिना बात के बात छोड़ू,
अपन बड़ाई के राग छोड़ू,
दलानक बैसार छोड़ू,
राजनीत के कौचर्य छोड़ू,
आब समय नै भोज भात के,
आब समय अई समय संग चलै के,
उच्च अध्यन में पाई लगाऊ,
व्यपार बाणिज्य स हाथ मिलाऊ,
अपन सहजता अपन शरलता,
अपन दर्शन के और बढ़ाऊ,
इतिहास में नै,
आब बर्तमान के,
अपन कर्मठता स सजाऊ,
विज्ञान के ज्ञाता बनू,
दर्शन में छलहूँ अग्रणी,
आब विज्ञानक बारी अई,
पूजा पाठ के विज्ञान स जोरू,
नियम निष्ठा के स्वास्थ्य स जोरू,
तहने टा कल्याण हैत,
जहने पान माछ मखान स उबरब,
खेबा टा के सिर्फ बात ने करब,
साँस साँस में ध्यान करब,
आ बात बात में विज्ञान,
गणित गणित के चर्चा में,
तकनिकक आधुनिकता में,
समय अपन पूरा बितैब,
कनी याद करू,
सीता उठाबै छलीह शिव धनुष,
आ अहाँ दबल छि दहेज़क दुर्बलता स,
गाम गाम नशा में डूबल,
कुंठा के निक्षेप स भरल,
आरोप आ प्रत्यारोप स उबरु,
अपना के अहाँ कला स जोरू,
आब समय विश्रामक नै अई,
आब परिश्रम के अई जरूरत,
जनक के गीते टा नै गाऊ,
फेर जनक जँका विज्ञानक हर चलाऊ.
ज्ञानक मटकुर में सीता निकलतिह,
लक्ष्मी स भरपूर धरती,
राम पुरुषार्थ स्वयं औताह,
सीता के वरन करतामे
कतौ दुख के बास नै हैत,
सबहक मोन निर्मल भ जैत,
माता पिता ने डेरैल रहताह,
बाल बच्चा के पढैल करताह,
गाम गाम में हैत विज्ञानक चर्चा,
हर्षित मोन मे
By Pawan Kumar Jha
नै पकरू अहाँ कान हमर,
कहै छि हम आई कनी अप्रियगर,
मुदा पिबहे पडत क्रोधक जहर,
अहंकार आ क्रोध के,
कंठे में धरु,
अहाँ आब नीलकंठ बनू,
जेकरा पुजैत एलहूँ सब दिन,
वैह महादेव बनू अहाँ,
ध्यान करू,
कनि ज्ञान करू,
विज्ञानक अहाँ संग धरु,
परंपरा के बुझु अहाँ,
तर्क तथ्य स तौलू अहाँ,
कसौटी पर कसलाक बादे,
ओकरा अहाँ अंगीकार करू,
अंध मोहि ध्रितराष्ट्र जँका,
आ गांधारी ने बनू अहाँ,
हिसाब करू,
कनी विचार करू,
अलग अलग विधा स साक्षात करू,
अध्यन करू,
निर्माण करू,
श्रीजनात्मक्ताक अहाँ आयाम बनू,
तास छोडू,
भाँग छोड़ू,
बिना बात के बात छोड़ू,
अपन बड़ाई के राग छोड़ू,
दलानक बैसार छोड़ू,
राजनीत के कौचर्य छोड़ू,
आब समय नै भोज भात के,
आब समय अई समय संग चलै के,
उच्च अध्यन में पाई लगाऊ,
व्यपार बाणिज्य स हाथ मिलाऊ,
अपन सहजता अपन शरलता,
अपन दर्शन के और बढ़ाऊ,
इतिहास में नै,
आब बर्तमान के,
अपन कर्मठता स सजाऊ,
विज्ञान के ज्ञाता बनू,
दर्शन में छलहूँ अग्रणी,
आब विज्ञानक बारी अई,
पूजा पाठ के विज्ञान स जोरू,
नियम निष्ठा के स्वास्थ्य स जोरू,
तहने टा कल्याण हैत,
जहने पान माछ मखान स उबरब,
खेबा टा के सिर्फ बात ने करब,
साँस साँस में ध्यान करब,
आ बात बात में विज्ञान,
गणित गणित के चर्चा में,
तकनिकक आधुनिकता में,
समय अपन पूरा बितैब,
कनी याद करू,
सीता उठाबै छलीह शिव धनुष,
आ अहाँ दबल छि दहेज़क दुर्बलता स,
गाम गाम नशा में डूबल,
कुंठा के निक्षेप स भरल,
आरोप आ प्रत्यारोप स उबरु,
अपना के अहाँ कला स जोरू,
आब समय विश्रामक नै अई,
आब परिश्रम के अई जरूरत,
जनक के गीते टा नै गाऊ,
फेर जनक जँका विज्ञानक हर चलाऊ.
ज्ञानक मटकुर में सीता निकलतिह,
लक्ष्मी स भरपूर धरती,
राम पुरुषार्थ स्वयं औताह,
सीता के वरन करतामे
कतौ दुख के बास नै हैत,
सबहक मोन निर्मल भ जैत,
माता पिता ने डेरैल रहताह,
बाल बच्चा के पढैल करताह,
गाम गाम में हैत विज्ञानक चर्चा,
हर्षित मोन मे
By Pawan Kumar Jha
गुरुवार, 16 जुलाई 2015
एस.एन. झा के गजबे दुनिया- हास्य धारवाहिक
मैथिली भाषा आ मैथिली मीडिया जगत के लेल एकटा अपार हर्ष आ गौरव के विषय ऐछ जे दूरदर्शन बिहार केंद्र एक टा साप्ताहिक हास्य धारवाहिक “एस.एन. झा के गजबे दुनिया” के प्रसारण अहि 16 जुलाई स’ सब वृहस्पति क’ सायं 6:00 बजे स’ कर’ जा रहल ऐछ.. मैथिली के अखन तक के इतिहास में ई दोसर धारावाहिक ऐछ जकर प्रसारण दूरदर्शन कर’ जा रहल.. एहि धारावाहिक केर निर्माण
Bhavesh Nandan Jha निर्देशन में अप्पन प्रोड्क्शन हाउस “आर्द्रा मूवीज़ (प्रा.) (Aardra Movies Pvt. Ltd.)लिमिटेड” क’ रहल ऐछ. धारावाहिक “एस.एन. झा के गजबे दुनिया” के टीम अहि प्रकार स’ ऐछ– निर्माता आ निर्देशक– भवेश नन्दन (Bhavesh Nandan Jha), मुख्य कलाकार- अनिल मिश्रा (Anil Mishra) आ रौशनी झा(
Roshni Jha ), पटकथा- विकास झा, सिनेमैटोग्राफी-खालिद अब्बास, सम्पादन- एल.के. शशि, कार्यकारी निर्माता- मुकेश चन्दन, प्रशांत कुमार, गुंजन कुमार, सहायक निर्देशन- अविनाश प्रभाकर, अमिताभ भूषण, ओमप्रकाश गुंजन, अपर्णा झा.. एहि धारावाहिक के सफलता के लेल अपने सब सुधीजन के सहयोग आ शुभकामना के आकांक्षी छी..
याद राखब प्रतेक बृहस्पति दिनक के साँझ ६ बजे सं --
Bhavesh Nandan Jha निर्देशन में अप्पन प्रोड्क्शन हाउस “आर्द्रा मूवीज़ (प्रा.) (Aardra Movies Pvt. Ltd.)लिमिटेड” क’ रहल ऐछ. धारावाहिक “एस.एन. झा के गजबे दुनिया” के टीम अहि प्रकार स’ ऐछ– निर्माता आ निर्देशक– भवेश नन्दन (Bhavesh Nandan Jha), मुख्य कलाकार- अनिल मिश्रा (Anil Mishra) आ रौशनी झा(
Roshni Jha ), पटकथा- विकास झा, सिनेमैटोग्राफी-खालिद अब्बास, सम्पादन- एल.के. शशि, कार्यकारी निर्माता- मुकेश चन्दन, प्रशांत कुमार, गुंजन कुमार, सहायक निर्देशन- अविनाश प्रभाकर, अमिताभ भूषण, ओमप्रकाश गुंजन, अपर्णा झा.. एहि धारावाहिक के सफलता के लेल अपने सब सुधीजन के सहयोग आ शुभकामना के आकांक्षी छी..
याद राखब प्रतेक बृहस्पति दिनक के साँझ ६ बजे सं --
बुधवार, 15 जुलाई 2015
अहाँ बिनाकs जिनगी !!
अहाँ बिनाकs जिनगी !!
किए हमरा अहाँ एतेक तड़पबैत छी ,
ई तड़प आब हमरा सहल नई जाइय !
ई जिनगी दू दिनके अछि , बस
अहाँ बेगर हमरा जियल नई जाइय !!
अहाँ किए हमर दिल सँ दूर भगैत छी ,
दूर जाक हमर दिल दुःखा रहल छी !
प्रेमकs वादा भुइल रहल छी ,
बिच बाट पs किया साथ छोइड़ रहल छी !!
केने छलौं वादा अहाँ वादा सात जनमके,
जीवनसाथी बनब हम जनम - जनमके !
किए वचन तोइड रहल छी ,
हमरा छोइडक अहाँ कत जारहल छी !!
हमरा सँ की भेल एहन गल्ति जँ ,
अहाँ गेलौं हमर दिल तोइडक !
हम जिय नई सकब अहाँ बिन रहिक ,
किए गेलौं अहाँ हमरा अकेला छोइडक !!
किए हमरा अहाँ एतेक तड़पबैत छी ,
ई तड़प आब हमरा सहल नई जाइय !
हम अही पs आश लगौने छी , बस
अही पर आश लगौने छी
किए हमरा अहाँ एतेक तड़पबैत छी ,
ई तड़प आब हमरा सहल नई जाइय !
ई जिनगी दू दिनके अछि , बस
अहाँ बेगर हमरा जियल नई जाइय !!
अहाँ किए हमर दिल सँ दूर भगैत छी ,
दूर जाक हमर दिल दुःखा रहल छी !
प्रेमकs वादा भुइल रहल छी ,
बिच बाट पs किया साथ छोइड़ रहल छी !!
केने छलौं वादा अहाँ वादा सात जनमके,
जीवनसाथी बनब हम जनम - जनमके !
किए वचन तोइड रहल छी ,
हमरा छोइडक अहाँ कत जारहल छी !!
हमरा सँ की भेल एहन गल्ति जँ ,
अहाँ गेलौं हमर दिल तोइडक !
हम जिय नई सकब अहाँ बिन रहिक ,
किए गेलौं अहाँ हमरा अकेला छोइडक !!
किए हमरा अहाँ एतेक तड़पबैत छी ,
ई तड़प आब हमरा सहल नई जाइय !
हम अही पs आश लगौने छी , बस
अही पर आश लगौने छी
सोमवार, 13 जुलाई 2015
मैथिली सम्मेलनक बैठक संपन्न भेल - मुम्बई
Dharmendra Kumar Jh
मुम्बई ---
दिनांक १२.०७.२०१५ के रवि दिन मुंबई स्थित नालासोपारा में दिसम्बर में होमय वाला अंतर्राष्ट्रीय मैथिली सम्मेलनक केर बैठक संपन्न भेल और कमल जी, धनंजय झा जी केर देखरेख में ई महान मैथिल सम्मलेन होयत, निर्णय अनुसार शायद ई एखन धरि भेल तमाम सम्मलेन स बेहतर हओयत। तुरंत एही मीटिंग के बाद हमर सभक दहेज़ मुक्त मिथिला द्वारा कार्यक्रम भेल जाहि में दहेज मुक्त मिथिलाक संरक्षक पंडित धर्मानंद झा (PT Dharmanand Jha) जी अपन वचन पूर्ति करैत अपन पुत्र के विवाह दहेज़ मुक्त ठीक कैलथि से शुभ समाचार सब आगंतुक लोकनि के सुनेला। हुनकर उठाओल कदम समाज में एक टा उदहारण अइछ और प्रेरणादाईक , सेहो लोक के एही स सिखबाक जरुरत अइछ। और सब स नव गप हमरा सब दहेज़ मुक्त मिथिला महाराष्ट्र इकाई के तरफ स जल्दिए दहेज़ पर आधारित एक टा नाट्य मंचन करब मुंबई (विरार) में जाहि में मैथिली फिल्म आ नाटक स जुरल कलाकार सब अपन प्रस्तुति स दहेज़ रूपी दानव के सफाया करय में दहेज़ मुक्त मिथिला के संग देता एही नाट्य मंचन में दहेज मुक्त मिथिला अभियानी भाई धनंजय झा() जी, भाई राम नरेश शर्मा(R Naresh Sharma) जी, और महाराष्ट्र सचिव भाई राजेश राय (Rajesh Rai) जी के विशेष् सहयोग छैन्ह।
बैसार / मीटिंग में उपस्थित संरक्षक महोदय पंडित धर्मानंद झा जी, राष्ट्रीय अध्यक्ष श्री पंकज झा (Pankaj Jha )जी, प्रोफ के के झा जी , श्री एस सी मिश्र जी , पंडित पी के मिश्र जी, बिनीत चौधरी जी, पत्रकार के के झा जी, एवं अन्य बहुत रास दहेज़ मुक्त मिथिलाक अभियानी सब गोटे अपन बात राखला। मीटिंग में फिल्म स जुरल लोक सब सेहो उपस्थित छलाह जाहि में (सस्ता जिनगी फेम गजराज जी) भाई राजीव जी, राहुल सिन्हा (Rahul Sinha)जी, रेनू जी, पुन्नू जी, एवं और बहुत रास कलाकार सब उपस्थित छलाह। ई पहिल नाट्य मंचन जल्दी मुंबई (विरार) में होयत और खास क मुंबई में रहनिहार मैथिल स नम्रा निवेदन जे जहा कही मैथिली नाट्य मंचन होय सपरिवार जा क देखू आ सीखू।
जय मिथिला जय
दहेज़ मुक्त मिथिला परिवार
रविवार, 12 जुलाई 2015
कास हम आहांक दिवाना रैहतौं
मोन परैया आहांक नसीली अखि ,
आहांक रसीली होंट,
आहांक ई मुस्कान ,
कास हम आहांक दिवाना रैहतौं !
याद आबैया आहांक कोयल सन आवाज,
आहांक हिरनी सन चाईल ,
आहांक पतली कमर ,
कास हम आहांक दिवाना रैहतौं !
नजर आबैया आहांक नाकक नथुनियां ,
आहांक पैरक पैजुनियां ,
आहांक हाथक चुरी ,
कास हम आहांक दिवाना रैहतौं
राइत राइत भइर आबैं छी अहीं सपना मे ,
नींद नहिं होइया आब हमरा अंगना में ,
आहॉ ई किया नहि बुझलियै जे
कास हम आहांक दिवाना रैहतौं
आहांक रसीली होंट,
आहांक ई मुस्कान ,
कास हम आहांक दिवाना रैहतौं !
याद आबैया आहांक कोयल सन आवाज,
आहांक हिरनी सन चाईल ,
आहांक पतली कमर ,
कास हम आहांक दिवाना रैहतौं !
नजर आबैया आहांक नाकक नथुनियां ,
आहांक पैरक पैजुनियां ,
आहांक हाथक चुरी ,
कास हम आहांक दिवाना रैहतौं
राइत राइत भइर आबैं छी अहीं सपना मे ,
नींद नहिं होइया आब हमरा अंगना में ,
आहॉ ई किया नहि बुझलियै जे
कास हम आहांक दिवाना रैहतौं
शनिवार, 11 जुलाई 2015
चुटकुल्ला
रिजल्ट निकलला के बाद लड़का�� अपेक्षा लड़की के रिजल्ट जाय्दा बढ़िया छल....
प्रभाकर चौधरी नबल सं : नबल हमरा तऽ होय या की हम बड़की पोखेर में डूईब कऽ मरी जय.....
नबल : धुरी जी महराज आहा हमरा कहे छी , हमर बाबु कहेत छथि जे रोउ बौउया आब तुहूँ सल्बार
सूट पहिरल कर तऽ तोरो देख कऽ पास कऽ देतो...
रावरी देवी रिक्शा में पैर बाहर कऽ-कऽ बैसल छल...
रिक्शा ड्राइवर - पैर अंदर कऽ लिय मैडम....
रावरी देवी- नै, रस्ता में नीतीश मिलत त ओकरा लात मरबाक या कैल हम भाल्पट्टी बजार जा रहल छलो तऽ ओ हमरा आंखी मारी कऽ भागी गेल छल....
प्रभाकर चौधरी नबल सं : नबल हमरा तऽ होय या की हम बड़की पोखेर में डूईब कऽ मरी जय.....
नबल : धुरी जी महराज आहा हमरा कहे छी , हमर बाबु कहेत छथि जे रोउ बौउया आब तुहूँ सल्बार
सूट पहिरल कर तऽ तोरो देख कऽ पास कऽ देतो...
रावरी देवी रिक्शा में पैर बाहर कऽ-कऽ बैसल छल...
रिक्शा ड्राइवर - पैर अंदर कऽ लिय मैडम....
रावरी देवी- नै, रस्ता में नीतीश मिलत त ओकरा लात मरबाक या कैल हम भाल्पट्टी बजार जा रहल छलो तऽ ओ हमरा आंखी मारी कऽ भागी गेल छल....
पं ताराकांत झा
पं ताराकांत झा
.
मैथिल मंच द्वारा सम्पूर्ण मैथिल के एक मंच पर आनय के प्रेरणास्रोत....हमरा सब सन हजारों मैथिल के मिथिला राज्य के लेल जागरूक करयवला महान विभूति छलथि स्व. पं. ताराकांत झा....
.
हुनक स्वप्न रहनि सम्पूर्ण मैथिल के एक मंच पर जोडि मिथिला राज्य के निर्माण लेल रूद्र आँदोलन कय क अपन अधिकार...अपन "मिथिला राज्य" हासिल करी |
.
आजुक दिन में "भीख नहि अधिकार चाही, हमरा मिथिला राज्य चाही" जे नारा अछि ओ हिनके देल छनि....
विडंबना अछि जे नारा सबगोटे के याद छनि मुदा हिनका लोक बिसरि रहल छनि मात्र एक साल में...
जय मिथिला....
जय जय मैथिल.....
.
मैथिल मंच द्वारा सम्पूर्ण मैथिल के एक मंच पर आनय के प्रेरणास्रोत....हमरा सब सन हजारों मैथिल के मिथिला राज्य के लेल जागरूक करयवला महान विभूति छलथि स्व. पं. ताराकांत झा....
.
हुनक स्वप्न रहनि सम्पूर्ण मैथिल के एक मंच पर जोडि मिथिला राज्य के निर्माण लेल रूद्र आँदोलन कय क अपन अधिकार...अपन "मिथिला राज्य" हासिल करी |
.
आजुक दिन में "भीख नहि अधिकार चाही, हमरा मिथिला राज्य चाही" जे नारा अछि ओ हिनके देल छनि....
विडंबना अछि जे नारा सबगोटे के याद छनि मुदा हिनका लोक बिसरि रहल छनि मात्र एक साल में...
जय मिथिला....
जय जय मैथिल.....
तैयारी छै जयबा लेल
तैयारी छै जयबा लेल।
वयस मारलक चारिम थापड़। आन्हर आँखि कान भेल पाथर।
नहि सूनी नहि देखी आब। करू नीक बा खून - ख़राब।
नेता लूटू, खाउ, पकाऊ। जाति - जाति कें खूब लड़ाऊ।
धर्मक ठेकेदार कहाऊ। खूब अधर्म के पाठ पढाऊ।
बेचू बेटा‚ लिए दहेज़। खाउ कन्यागतक करेज।
पुत्रवधू के आगि लगाउ ।राम राम सत चिता सजाउ।
पूर्वज के करिऔ गुणगान। हम छी मैथिल‚ हम महान।
भाई- भाई मे करू लड़ाई। घर घराड़ी बाँटू आई।
दीन हीन सँ खेत लिखाउ। संस्कार के पाठ पढ़ाउ।
माय बाप के करिऔ भिन्न। स्वयं पलंग पर सुखक निन्न।
एक दोसर के खींचू टांग। आगाँ बढ़य ने अपन समांग।
नहि भेटय जँ सहजहि भांग। करू विदेशी दारूक मांग।
उपजत सहजहिं गप्पक खेती। खूब बघारू अप्पन सेठी।
बना लिऔ मिथिला के नर्क। "विजय" के की पड़तै फर्क।
सकारात्मक "विजय" भेल। तैयारी छै जयबा लेल।
वयस मारलक चारिम थापड़। आन्हर आँखि कान भेल पाथर।
नहि सूनी नहि देखी आब। करू नीक बा खून - ख़राब।
नेता लूटू, खाउ, पकाऊ। जाति - जाति कें खूब लड़ाऊ।
धर्मक ठेकेदार कहाऊ। खूब अधर्म के पाठ पढाऊ।
बेचू बेटा‚ लिए दहेज़। खाउ कन्यागतक करेज।
पुत्रवधू के आगि लगाउ ।राम राम सत चिता सजाउ।
पूर्वज के करिऔ गुणगान। हम छी मैथिल‚ हम महान।
भाई- भाई मे करू लड़ाई। घर घराड़ी बाँटू आई।
दीन हीन सँ खेत लिखाउ। संस्कार के पाठ पढ़ाउ।
माय बाप के करिऔ भिन्न। स्वयं पलंग पर सुखक निन्न।
एक दोसर के खींचू टांग। आगाँ बढ़य ने अपन समांग।
नहि भेटय जँ सहजहि भांग। करू विदेशी दारूक मांग।
उपजत सहजहिं गप्पक खेती। खूब बघारू अप्पन सेठी।
बना लिऔ मिथिला के नर्क। "विजय" के की पड़तै फर्क।
सकारात्मक "विजय" भेल। तैयारी छै जयबा लेल।
मोन करैया गामे रैहतौं
मोन करैया गामे रैहतौं
पिपरक छांव आ आमक गाछी।
मोन परैया मिथिला क माटी।।
बैठल बांधि मचान रहितौं,
मोन करैया गांम रहितौं।
गांमक खेत पोखैर खऽता।
मोन परैया बच्चा बच्चा।।
बच्चा बनि ने सयान रहितौं,
मोन करैया गांम रहितौं।
शहरक शोर आ शहरक राती।
मोन परैया सांझक बाती।।
देखैत रातिक चांन रहितौं,
मोन करैया गांम रहितौं।
आपन दुःख कहु की यौ भैया।
भोंकल जेना हिया मे कोनो सुईया।।
हमहु अपन ने आन रहितौं,
मोन करैया गांम रहितौं।
पिपरक छांव आ आमक गाछी।
मोन परैया मिथिला क माटी।।
बैठल बांधि मचान रहितौं,
मोन करैया गांम रहितौं।
गांमक खेत पोखैर खऽता।
मोन परैया बच्चा बच्चा।।
बच्चा बनि ने सयान रहितौं,
मोन करैया गांम रहितौं।
शहरक शोर आ शहरक राती।
मोन परैया सांझक बाती।।
देखैत रातिक चांन रहितौं,
मोन करैया गांम रहितौं।
आपन दुःख कहु की यौ भैया।
भोंकल जेना हिया मे कोनो सुईया।।
हमहु अपन ने आन रहितौं,
मोन करैया गांम रहितौं।
शुक्रवार, 10 जुलाई 2015
कोबरक रुसनाई
मऽन पड़ल हमहूँ छलौं रुसल
कोहबर घर में भईर दिन घुसल
सभकियो मनेलक
सभ कियो जगेलक
कोर्थू वाली सरोहजनी देली आवाज
ठाकुरजी की चाहीं, कथिलाऽ छैथ नाराज
शंकरलोहार सँ रसगुल्ला आयल, आशापुर सँ पेरा
उज्जैना सँ जिलेबी आयल, बहेड़ा सँ केरा
हरिपट्टी सँ मामा एलाह
हाबीबुआर सँ गामा एलाह
बिसरा गेल किया नाराज भेलौं
कोन बात पर मौनी महाराज भेलौं
भईर गाम खबर इ पसरल
कारी मिशर के जमाय किया रुसल
कनियाक कननाई देखल नञि गेल
रसगुल्ला मिठाई छोड़ल नञि गेल
भुखले भईर दिन हालत छल पस्त
मुदा शंकरलोहारक रसगुल्ला छल मस्त
C A PAWAN KUMAR JHA
गुरुवार, 9 जुलाई 2015
मिथिला नगरी देश हमर
मिथिला नगरी देश हमर
मिथिला नगरी देश हमर अछि
सुन्दर आ विशाल यौ ।
अप्पन भाषा भेष हमर अछि
दुनियामे कमाल यौ ।।
सुन्दर आ विशाल यौ ।
अप्पन भाषा भेष हमर अछि
दुनियामे कमाल यौ ।।
मिथिला सन पावन धरती
आओर कोनो ने धाम यौ ।
एहन रिति–प्रीति कतऽ
पावए दोसर ठाम यौ ।।
आओर कोनो ने धाम यौ ।
एहन रिति–प्रीति कतऽ
पावए दोसर ठाम यौ ।।
मठ–मंदिरकऽ छवि कि कहु
देखति आँखि रसाएत यौ ।
भक्त जनक अछि मेला लागल
देखू साँझ परात यौ ।।
देखति आँखि रसाएत यौ ।
भक्त जनक अछि मेला लागल
देखू साँझ परात यौ ।।
भक्ति भाव सँ मन भरल अछि
बच्चा आओर जुवान यौ ।
राम सीताकऽ सुमिरन कए
निकलैत अछि सब काम यौ ।।
बच्चा आओर जुवान यौ ।
राम सीताकऽ सुमिरन कए
निकलैत अछि सब काम यौ ।।
धन्य अछि मैथिल, धन्य अछि
मिथिला नगर यौ ।
सीताकऽ पवित्रता सँ सिँचल अछि
सागर यौ ।।
मिथिला नगर यौ ।
सीताकऽ पवित्रता सँ सिँचल अछि
सागर यौ ।।
धनुषक्षेत्र आ गंगासागरकऽ
शुद्ध जल कमाल यौ ।
अन्न बस्त्र सँ भरल नगरी
दुःखक कोन सवाल यौ ।।
शुद्ध जल कमाल यौ ।
अन्न बस्त्र सँ भरल नगरी
दुःखक कोन सवाल यौ ।।
महछि मैथिल, मिथिला अप्पन
देश अछि कमाल यौ ।
नै जायब हम काशी तिर्थ
अपने नगर विशाल यौ ।।
देश अछि कमाल यौ ।
नै जायब हम काशी तिर्थ
अपने नगर विशाल यौ ।।
सी ए पवन कुमार झा
कठजीब
कठजीब
मोन मे माया, भारी काया,
आहां सदखन ओझरायल छी।
कहै छी संगी किछ अधलाहे,
आहां बहुत भरमायल छी।
घोर अनथ॔ भ रहल अहिठाम,
आहां तैयौ ऊंधायल छी।
लुट खसोट बबाल मचल या,
आहां तैयौ अलसायल छी।
दुल्हा बनि आहां बिका रहल छी,
किछु पैसा क लोभ मे।
तैयौ आत्म सम्मान नय जागेऽ,
केहन आहां कठजीब छी।
मै बहिनक सम्मान लुटैया,
अहिठाम आंखिक आगु मे।
तैयौ बनि निरजीब रहैछी,
नय बल आहां केर बाजु मे।
नय जागब त और धकियाअत,
गिरब गत॔ के सागर मे।
कहाऽ पवन सुनू यौ संगी,
नय आहां ऐना कठजीब बनु।
हार मांसक देह बनल या,
आऽबो आहां अधीर बनु।
भागि पराय मरैय सब पापी,
आहां एहेन हुंकार भरु।
C A PAWAN KUMAR JHA
सोमवार, 6 जुलाई 2015
विद्यापतिक साहित्यमे सामाजिक सन्देश
संसारमे एहन बहुत कम कवि होएताह जे जीवनमे एक्कहुटा महाकाव्य लिखनहि विन महाकवि कहबैत होथि। एहन व्यक्तित्व मैथिल कवि कोकिल विद्यापतिए भेलाह। तत्कालीन समयमे विद्वता आ प्रज्ञा प्रकटीकरणक लेल भारतवर्षक एक मात्र माध्यम संस्कृत भाषामे पूर्ण अधिकार रखितहुँ जन–मन–रञ्जनक लेल ‘देसिल वयना सभजन मिट्ठा’ कहि लोकभाषामे रचना परम्पराक शुरुआत कऽ विद्यापति समस्त उत्तर भारतीय आर्यभाषाक प्रथम जनकविक रूपमे उदित भेलाह। जनभाषामे काव्य सृजन परम्पराक पहिल सशक्त डेग उठौनिहार व्यक्ति विद्यापतिए छलाह। हिनके पदचिह्नपर चलैत अवधी भाषामे तुलसीदास ‘रामचरितमानस’सन अमर काव्यक रचना करबामे सफल भेलाह। तहिना ब्रजभाषामे मीरा तथा सूरदास, भोजपुरीमे कबीरदाससन उद्भट कविसभक उदय भेल। तेँ प्रसिद्ध हिन्दी कवि डा. हरिवंश राय बच्चन महाकवि विद्यापतिक मादे लिखलनि अछि—
थे न कबीर, न सूर न तुलसी
और न थी जब बाबरि मीरा
तब तुमने ही मुखरित की थी
मानव के मानस की पीड़ा
और न थी जब बाबरि मीरा
तब तुमने ही मुखरित की थी
मानव के मानस की पीड़ा
अपन काव्यपुस्तक ‘आरती और अंगारे’ मे विद्यापतिकेँ एहि तरहेँ सम्बोधित कएनिहार डा. बच्चन ‘टूटी–छूटी कड़ियाँ’ में विद्यापतिक महिमाकेँ विशिष्टीकृत करैत एहुना कहलनि अछि— ‘भाषाक क्षमताकेँ भलहि सरहपाद मानैत होथु, भाषाक ओज दऽ रासो कविसभ भलहि जनैत होथि, मुदा भाषाक असली सुआद सभसँ पहिने विद्यापतिए बुझलनि— देसिल वयना सबजन मिट्ठा। विद्यापति हमरालोकनिक सर्वप्रथम परिस्कृत गीतकार थिकाह। संस्कृतक ध्वनि–माधुर्यकेँ ओ पूर्णतया भाषामे उतारैत छथि। हुनका ‘अभिनव जयदेव’ सेहो कहल जाइत छनि। मार्मिकता आ भावक गहिराइमे ओ जयदेव आ रासो कालक शृङ्गारिक कविसभसँ बहुतो आगाँ छथि |
देसिल वयनाद्वारा मानवीय भावकेँ एते सूक्ष्मतापूर्वक पहिल बेर विद्यापतिए छूबि सकलाह। साहित्याकाशक देदीप्यमान नक्षत्र महाकवि विद्यापति (ई.सन. १३६०—१४४८) मूलतः शृङ्गारिक एवं धार्मिक प्रवृत्तिक कवि मानल जाइत छथि। मुदा व्यापकतामे देखलापर हुनक रचनाद्वारा समाजमे अनेको सार्थक सन्देशसभक सम्प्रेषण सेहो प्रचुर मात्रामे भेल हमसभ पबैत छी। हुनक चामत्कारिक काव्यप्रतिभेक कारण अवसानक छ सय वर्षक बादहु ओ जन–मन ओ लोक–जीवनमे जीवित एवं परिव्याप्त छथि। सगरमाथापर फहराइत विद्यापतिक ख्याति, सुयश एवं प्रभावकेँ परवर्ती कालक कतेको साहित्यकार समाजमे सकारात्मक सन्देश प्रवाह करबाक लेल उपयोग करैत सेहो देखल गेल छथि। निश्चित रूपेँ एकटा आम व्यक्ति जखन कोनो बात कहैत अछि तँ ओ ओतेक प्रभावोत्पादक नहि होइत छैक जतेक एक प्रतिष्ठित तथा सामाजिक हैसियतप्राप्त व्यक्तिक कहलासँ होइछ। तेँ बादक किछु कवि जे सामाजिक कुरीतिसभकेँ हटएबादिस संवेदनशील छलथि, सेसभ विद्यापतिक नामकेँ भनिताक रूपमे प्रयोग कऽ ओहन सुसन्देशसभक प्रवाह करैतसन पाओल गेलाह अछि। मिथिलामे रहल अनमेल विवाह–प्रथाकेँ निरुत्साहित करबाक गूढार्थ अन्तर्निहित रहल निम्न गीतकेँ एही श्रेणीक एक उत्कृष्ट गीत मानल जा सकैत अछि, जाहिमे तरुणी स्त्रीक अल्प वयसक पुरुषक सङ्ग विवाह भऽ गेलाक बाद उत्पन्न परिस्थितिक वर्णन कएल गेल छैक—
पिया मोर बालक हम तरुणी गे,कओन तप चुकलहुँ भेलहुँ जननी गे।
तहिना प्रौढ पुरुषक सङ्ग नवयौवना स्त्रीक विवाह करबाएल जा रहल प्रसङ्गमे कन्याक माए अपन पति आ समाजकेँ उपराग दैत चेतावनीक भाषामे कहैत छथि—
हम नहि आजु रहब एहि आँगन
जौँ बूढ़ होएत जमाए |
एहन अनमेल विवाहक लेल मिथिलाक लोकव्यवहार मोताबिक भाग्यकेँ दोष देबाक सङहि बेटीक पिता तथा घटककेँ सेहो दोषक भागी बतबैत आगाँ कहल गेल अछि—
जौँ बूढ़ होएत जमाए |
एहन अनमेल विवाहक लेल मिथिलाक लोकव्यवहार मोताबिक भाग्यकेँ दोष देबाक सङहि बेटीक पिता तथा घटककेँ सेहो दोषक भागी बतबैत आगाँ कहल गेल अछि—
एक तँ बैरी भेल बीधि–विधाता
दोसर धियाकेर बाप
तेसर बैरी भेल नारद बाभन
जे बुढ आनल जमाए
दोसर धियाकेर बाप
तेसर बैरी भेल नारद बाभन
जे बुढ आनल जमाए
यद्यपि उपर्युक्त गीतसभ मैथिल समाजमे विद्यापतिएक गीतक रूपमे समादृत एवं प्रचलित अछि। ओहुना एहन गीतसभक भनितामे ‘भनहि विद्यापति’ लिखल पाओल जाइत छैक। मुदा विभिन्न विद्वानसभक मतानुसार विद्यापतिक गीत कहि सैकड़ो एहनो गीत लोककण्ठमे व्याप्त अछि, जे यथार्थतः विद्यापति नहि लिखने छथि। उपर देल गेल गीतसभक भाषा आ विद्यापतिकालीन मैथिली भाषाक स्वरूपक तुलनात्मक अध्ययन–विश्लेषण कएलासँ सेहो ई बात स्पष्ट होइत अछि। ओना तँ जे गीतसभ विद्यापतिएद्वारा लिखल गेल बातपर कनेको शङ्का नहि छैक, ताहूमे भक्ति आ शृङ्गर रसक गीत मात्र नहि छैक, जीवनकेँ सुमार्गपर लऽ चलबाक लेल अनेको उद्देश्यपूर्ण गीतसभ विद्यापति स्वयं सेहो प्रचुर मात्रामे लिखने छथि।
विद्यापतिक शतप्रतिशत वास्तविक भक्ति आ शृङ्गार रसक गीतसभक सेहो खास उद्देश्य रहैत छलैक। मिथिलाक तत्कालीन अवस्थापर ध्यान देलापर देखल जाइत अछि जे यवनक आक्रमण तथा जल्दी–जल्दी होइत आएल नेतृत्व परिवर्तनक कारण मिथिलाक आर्थिक एवं सामाजिक स्थिति दिनानुदिन गिरैत गेल छलैक। प्रायः यवन सेना जखन आक्रमण करैत छल तँ ओहिठामक सम्पूर्णप्रायः धार्मिक, सांस्कृतिक एवं सामाजिक पूर्वाधारकेँ लतखुर्दनि कऽ जनजीवनकेँ धङरचास कऽ दैत छल। महिलासभकेँ ओसभ अपन पहिल शिकार बनबैत छल। जबर्दस्ती इस्लाम धर्म कबूल करबएबाक काज सेहो ओतबए मात्रामे कएल जाइत छलैक। एहि सभ क्रियाकलापसँ गार्हस्थ्य जीवन छिन्न–भिन्न भऽ जाइत छलैक। लोक अकर्मण्य एवं किंकर्त्तव्यविमूढ होइत गेल छल। एहन अवस्थामे हतास एवं पलायनोन्मुख समाजकेँ पुनः लीकपर अनबाक उद्देश्यसँ तत्कालीन अवस्थामे जीवन गुजाराक मूल कर्मदिस लोककेँ आगाँ बढ़बाक लेल उत्साहित करऽ वला गीतसभ सेहो रचलनि—
बेरि–बेरि अरे सिव, मोञे तोहि बोलञोकिरिस करिअ मन लाए
बिनु सरमे रहिअ, भिखिए पए मङ्गिअ
गुन गउरब दुर जाए
खटङ्ग् काटि हर हर बन्धबिअ
तिरसिल तोड़िअ करु फारे
बसह धुरन्धर लए हर जोतिअ
पाटिअ सुरसरि धारे
अत्यन्त प्रगतिशील एवं उत्साहवर्धक सन्देश देल गेल एहि गीतमे विद्यापति अपन आराध्य महादेवकेँ किसानक रूपमे ठाढ़ कऽ कहैत छथि— “हे शिव, अपन कर्त्तव्यक पालन नीकजकाँ करी। भीख माङब ने लाज वा शरमक बात छियैक, जे लोकक गुण आ गौरव दुनूकेँ हरि लैत छैक। मुदा अपन काज करबामे कथीक सङ्कोच? तेँ अपन खटङ्ग काटिकऽ हर बनाउ। त्रिशूलकेँ पीटिकऽ फार बनाउ। अपन बसहाकेँ हरमे जोतू। आ, फसलिक सिञ्चन लेल तँ अहाँक मस्तकसँ बहऽ वला गङ्गाक धार अछिए।
तत्कालीन विषम परिस्थितिमे जनमानसकेँ कर्मशीलताक दिशामे उन्मुख कराएब समाज सचेतक व्यक्तिक सर्वाधिक महत्त्वक काज छलैक। एही समयमे हिन्दू धर्मावलम्बीसभक बीच सेहो शैव, वैष्णव आदि सम्प्रदायमे मानसिक विभाजनक अवस्था छल, जाहिसँ समाजमे विशृङ्खलता आओर बढ़ैत गेल रहैक। एहनमे समान धार्मिक एवं सांस्कृतिक पृष्ठभूमिक लोकक बीच वृहद एकताक आवश्यकतापर जोड़ दैत विद्यापति कहलनि जे शैव वा वैष्णव परस्पर विरोधी नहि, बल्कि एक्कहि सिक्काक दू पाट अछि। एकरा अपन पदमे विद्यापति एहि तरहेँ अभिव्यक्ति दैत देखल गेल छथि—
खन पित वसन खनहि बघछला
एहि तरहेँ विभिन्न तरहक प्रहारसँ विशृङ्खलित जनजीवनकेँ सहज बनएबाक हेतु कर्मशीलताक सन्देश आ भक्तिमार्गक अनुसरण मात्र यथेष्ट नहि छलैक, लोक–जीवनमे आस्थाक रस सञ्चार कराएब सेहो ओतबए आवश्यक छलैक। विद्यापतिद्वारा प्रायः जीवनक आरम्भिक चरणमे लिखल गेल शृङ्गार रसक गीतसभ होइक वा तत्कालीन राजासभक आदेशमे लिखल गेल शृङ्गार रसक गीतसभ कतेक सार्थक, कतेक निरर्थक छलैक, से अलग विश्लेषणक विषय अछि। मुदा कालान्तरमे मिथिला राज्य छिन्न–भिन्न भऽ गेलाक बादो शृङ्गारिक गीतसभक रचनाक्रमकेँ ओ जाहि तरहेँ निरन्तरता देलनि, से पूर्णतः सोद्देश्य छल। ओहि समयक आकुल–व्याकुल परिस्थितिसँ आमजनकेँ मुक्त कऽ जीवनकेँ सरस बनएबादिस उन्मुख करएबाक लेल विद्यापति एकसँ एक शृङ्गारिक गीतसभक रचना कएलनि। मुदा कविक महिमा देखी जे हुनक लिखल कतिपय श्रैङ्गारिको गीत अपनामे एकटा इतिहास समटने अछि। महाकवि विद्यापतिक एखनधरि भेटल आ सार्वजनिक भेल करिब १,२०० गीतमेसँ २०० क करिब गीत बादक कविसभद्वारा लिखल आ मात्र भनितामे विद्यापतिक नाम लिखल गेल विश्लेषकसभक कथन छनि। मुदा एहन व्यक्तित्व कम्मे होएत, जकर अधिकांश गीत वा पदसभ कोनो ने कोनो इतिहासकेँ समटने होइक। इतिहासक एकटा घटनाक्रमकेँ बड़ सजीवताक सङ्ग प्रस्तुत कएल गेल विद्यापतिक ई गीत—
तोहर कमल भ्रमर मोर देखल, मदन उठल जागि।।
जौँ तोहें भामिनी भवन जएबह, एबह कोनह बेला।
जौँ एहि सङ्कटसौँ जिव बाँचत होएत लोचन मेला।।
भन विद्यापति चाहथि जे विधि करथि से–से लीला।
राजा शिवसिंह बन्धन मोचन तखन सुकवि जीला।।
कहल जाइत अछि जे उपर्युक्त शृङ्गार गीत विद्यापति अत्यन्त सङ्कटग्रस्त समयमे लिखने छलाह। यवन सेना हुनक प्रिय राजा शिवसिंहकेँ जखन बन्दी बना दिल्ली लऽ गेल तँ विद्यापति अपन कूटनीतिक कौशलक उपयोग कऽ शिवसिंहक बन्धनमोचन करबौने छलाह। एहि क्रममे बादशाहकेँ जखन ई बुझबामे अएलनि जे विद्यापति कवि छथि तँ हुनका अपन कवित्वक परिचय देबाक लेल कहलनि। ओ चूल्हि पजारैत एक सुन्दरीक कवितात्मक वर्णन करैत अपन कवित्वक उत्कृष्ट परिचय देलनि। किंवदन्ती तँ एहनो छैक जे विद्यापतिक आँखिमे पट्टी बान्हि देल गेलनि आ हुनका कहल गेलनि जे चूल्हि पजारैत सुन्दरीक वर्णन करू। केओ–केओ एहि प्रसङ्गमे विद्यापतिकेँ सन्दूकक भीतर बन्द कऽ सूखल इनारक भीतर राखिकऽ एहि स्थितिक वर्णन करबाक लेल कहल गेल बात सेहो कहैत छथि। अवस्था चाहे जे–जेहन रहल होइक, मुदा एतबाधरि निश्चित जे विद्यापतिद्वारा कएल गेल चित्रण अत्यन्त सजीव आ लोमहर्षक छैक।
गीतमे ओ कहैत छथि— “सुन्दरी, अहाँ जे निहुरिकऽ चूल्हि फुकैत छी, ताहिसँ अहाँक स्तनरूपी कमल हमर आँखिरूपी भमराक आगाँ देखार भऽ रहल अछि, जाहिसँ कामदेव जागि गेल छथि। आब कहू जे अहाँ भवनमे कखन घूरब ? जँ एखनुक सङ्टसँ बाँचि गेलहुँ तँ अपना दुनूगोटेक नजरिक परस्पर मिलान होएबे करत। विद्यापति कहैत छथि— विधाता सेहो नहि जानि केहन–केहन लीला करैत छथि। राजा शिवसिंह जँ बन्धनमुक्त होएताह, तखने बुझू जे मृततुल्य अवस्थामे पहुँचल एहि कविक प्राण घूरत।”
विद्यापतिक एहन अनेको श्रैङ्गारिक गीत छनि, जाहिमेसँ कतेको अपनामे एकहकटा इतिहासक दस्तावेज अछि तँ कतिपय कविता जीवनकेँ रसमय आ रोमाञ्चक बनएबामे सहायक अछि। विद्यापतिक बहुतो शृङ्गारिक गीतकेँ कामकलाक पाठ सिखौनिहार विज्ञानसम्मत कलात्मक अभिव्यक्तिक रूपमे सेहो लेल जाइत अछि, जे आजुक समयमे सेहो सजीव आ सार्थक अछि। तेँ ई कहब अनर्गल हएत जे विद्यापतिक रचनाक उद्देश्य केवल रास–रङ्ग वा राजा–महाराजाकेँ मनोरञ्जन प्रदान करब छलनि। विद्यापति जन–मनक, लोकजीवनक महाकवि छलाह आ ओ प्रेम एवं आनन्दक मार्गपर चलैत कर्मशील जीवनक पक्षमे अपन लेखनीकेँ निरन्तर प्रवाहमय बनौने रहलाह।
– दुर्गेश झा'लव
नरही , मधुबनी ,
मिथिला , भारत
शनिवार, 4 जुलाई 2015
मैथिल'क मानसिकता
आजुक समयमे युवा वर्गक व्यवहार आ संस्कारमे बहुत परिवर्तन आएल अछि। पाश्चात्य सभ्यताक करिया छाँह मैथिलक कर्मठ वर्तमान आ धवल भविष्य दुनुकें प्रभावित केलक अछि। आब बेसीतर युवा आ युवती बस अपने धरि सकुचल छथि। नीक डिग्री, नीक नौकरी, खूब रास आमद, पैघ सन कोठी, नमहर (चरिचकिया) गाड़ी, एकटा जीवन-संगी/संगिनी आ बहुत रास आधुनिक सुख-सुविधा; बस एतबे धरि हुनका लोकनिक जिनगी सिमटल छनि। आ तकर कारणो अछि, ओ लोकनि अपन अतीत बिसरि आ भविष्यसँ अनवगत अपन आइमे जीवैत छथि। कोन बाट चलि एतए तक आएल छलाह आ अपना पाछा की छोड़ि क' जेता तकर कोनो फिकिर नै।
समाज या सामाजिक गतिविधि सभसँ हिनका लोकनिकें कोनो लेना-देना नै। बस घरसँ-कार्यालय आ कार्यालयसँ-घर, एतबहिमे जीवन खतम। हाँ, एकटा गप्प त' छुटिए गेल - चाहे कतबो व्यस्त दिनचर्या होइन्ह, टाकाक कतबो तंगी होइन्ह, माए-बापक लेल समय आ टाका होइन्ह वा की नै होइन्ह मुदा सिनेमा-सर्कस, प्रीतिभोज (पार्टी) आ बाजार (माँल) घुमबा लेल समय आ टाका दुनुक ब्योंत कए लैत छथि। ऐ मामलामे ओ सभ बड्ड जोगारू आ बड्ड सचेत रहैत छथि। बस एक्के टा चिंता आ एक्के टा सपना रहैत छनि हिनका लोकनिकें - कोना बिनु मेहनति टाका अबैत रहए आ मौज-मस्तीमे कोनो त्रुटि नै हुवए।
समाज या सामाजिक गतिविधि सभसँ हिनका लोकनिकें कोनो लेना-देना नै। बस घरसँ-कार्यालय आ कार्यालयसँ-घर, एतबहिमे जीवन खतम। हाँ, एकटा गप्प त' छुटिए गेल - चाहे कतबो व्यस्त दिनचर्या होइन्ह, टाकाक कतबो तंगी होइन्ह, माए-बापक लेल समय आ टाका होइन्ह वा की नै होइन्ह मुदा सिनेमा-सर्कस, प्रीतिभोज (पार्टी) आ बाजार (माँल) घुमबा लेल समय आ टाका दुनुक ब्योंत कए लैत छथि। ऐ मामलामे ओ सभ बड्ड जोगारू आ बड्ड सचेत रहैत छथि। बस एक्के टा चिंता आ एक्के टा सपना रहैत छनि हिनका लोकनिकें - कोना बिनु मेहनति टाका अबैत रहए आ मौज-मस्तीमे कोनो त्रुटि नै हुवए।
ई सोच समाजक लेल बड्ड हानिप्रद अछि। एकरा दूर करब आ एकरासँ बाँचल रहब बहुत आवश्यक। समाजक सर्वांगीण प्रगतिक लेल युवा वर्गक योगदान अनिवार्य होइछ। समाज युवा वर्गक सकारात्मकता आ ऊर्जाक खगल अछि। तें नवतुरिया सभके सक्रिय होएबाक बेगरता अछि। हमरा लोकनि जाहि समाजमे रहैत छी तकरासँ छुच्छे लेबे टा नै अपितु ओकरा किछु देनाइ सेहो सीखी। ई बूझब जरूरी अछि जे समाजक प्रति अपन कर्त्तव्यसँ आंखि-कान मूनि कात भ' गेलासँ हम सभ अंतिम नोकसान अपने क' रहल छी। किएक त' चाहे कतबो पढ़ि ली, किछु बनि जाए, कतबो कमा ली मुदा रहबाक त' ओही समाजमे अछि।
दुर्गेश झा'लव
नरही , मधुबनी ,
मिथिला , भारत
[ रोहतक ]
सदस्यता लें संदेश (Atom)


text:
मुजफ्फरपुर : अगर सबकुछ ठीक-ठाक रहल त मुजफ्फरपुर मे मिथिला क पहिल भूमिगत पार्किंग क निर्माण काज एहि सालक अंत तक शुरू भ जाएत। तिरहुत प्रमंडलक मुख्यालय मुजफ्फरपुर मे जाम क समस्या क निराकरण लेल जिला प्रशासन ओवरब्रिज बढेबाक संगहि समुचित पार्किंग क व्यवस्था सेहो क रहल अछि। योजना अगर मूर्त रूप लेलक त शहर क लोक कए वाहन लगेबा लेल जगह तकबाक जरूरत नहि रहत। जिलाधिकारी अनुपम कुमार क मुताबिक, महानगर क तर्ज पर शहर मे छह टा पार्क क निर्माण कैल जाएत आ प्रत्येक पार्क क भीतर वाहन लगेबा लेल अंडर ग्राउंड पार्किंग स्थल बनत, ताकि लोक कए गाड़ी लगेबा लेल जगह क अभाव नहि हुए। जिला प्रशासन शहरी क्षेत्र मे एकरा लेल जगह ताकब शुरू क देलक अछि। स्थल भेटलाक बाद एकरा लेल डीपीआर बनत। स्थल चयन आ डीपीआर बनेबाक काज बरसात खत्म भेला स पूर्व क लेबाक अछि। नगर विकास विभाग क अनुसार शहर मे निर्माण क आस मे पडल चारिटा पुरान पार्क क सेहो निर्माण जल्द शुरू होएत। डीएम डूडा कार्यपालक अभियंता कए सिटी पार्क, इंदिरा गांधी प्रियदर्शनी, समाहरणालय स्थित पार्क आ जुब्बा सहनी पार्क क पुनरीक्षित प्राक्कलन तैयार क शीघ्र निविदा क प्रक्रिया शुरू करबाक निर्देश देलथि अछि। एकर संगहि शहर मे चारिटा ओवरब्रिज क निर्माण कैल जाएत। जिला प्रशासन एकरा लेल सेहो जगह चिह्नित क प्रारंभिक प्रस्ताव नगर विकास विभाग कए पठा देलक अछि। नवका ओवरब्रिज सरैयागंज टावर, कल्याणी, अखाड़ाघाट पुल लग आ मिठनपुरा मे बनत। विभाग स बजट क स्वीकृति भेटला पर डीपीआर बनेबाक काज शुरू होएत। एहि साल एकर निर्माण क सेहो प्रक्रिया शुरू भ जेबाक उम्मीद अछि। एहि फ्लाई ओवर ब्रिज क निर्माण भ गेला स शहर मे जाम क समस्या स निजात भेटत जाएत।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, Hawai seva, latest bihar news, latest maithili news, latest mithila news, maithili news, maithili newspaper, mithila news, patna, saharsa
मुजफ्फरपुर मे बनत मिथिला क पहिल भूमिगत पार्किंग
मुजफ्फरपुर : अगर सबकुछ ठीक-ठाक रहल त मुजफ्फरपुर मे मिथिला क पहिल भूमिगत पार्किंग क निर्माण काज एहि सालक अंत तक शुरू भ जाएत। तिरहुत प्रमंडलक मुख्यालय मुजफ्फरपुर मे जाम क समस्या क निराकरण लेल जिला प्रशासन ओवरब्रिज बढेबाक संगहि समुचित पार्किंग क व्यवस्था सेहो क रहल अछि। योजना अगर मूर्त रूप लेलक त शहर क लोक कए वाहन लगेबा लेल जगह तकबाक जरूरत नहि रहत। जिलाधिकारी अनुपम कुमार क मुताबिक, महानगर क तर्ज पर शहर मे छह टा पार्क क निर्माण कैल जाएत आ प्रत्येक पार्क क भीतर वाहन लगेबा लेल अंडर ग्राउंड पार्किंग स्थल बनत, ताकि लोक कए गाड़ी लगेबा लेल जगह क अभाव नहि हुए। जिला प्रशासन शहरी क्षेत्र मे एकरा लेल जगह ताकब शुरू क देलक अछि। स्थल भेटलाक बाद एकरा लेल डीपीआर बनत। स्थल चयन आ डीपीआर बनेबाक काज बरसात खत्म भेला स पूर्व क लेबाक अछि। नगर विकास विभाग क अनुसार शहर मे निर्माण क आस मे पडल चारिटा पुरान पार्क क सेहो निर्माण जल्द शुरू होएत। डीएम डूडा कार्यपालक अभियंता कए सिटी पार्क, इंदिरा गांधी प्रियदर्शनी, समाहरणालय स्थित पार्क आ जुब्बा सहनी पार्क क पुनरीक्षित प्राक्कलन तैयार क शीघ्र निविदा क प्रक्रिया शुरू करबाक निर्देश देलथि अछि। एकर संगहि शहर मे चारिटा ओवरब्रिज क निर्माण कैल जाएत। जिला प्रशासन एकरा लेल सेहो जगह चिह्नित क प्रारंभिक प्रस्ताव नगर विकास विभाग कए पठा देलक अछि। नवका ओवरब्रिज सरैयागंज टावर, कल्याणी, अखाड़ाघाट पुल लग आ मिठनपुरा मे बनत। विभाग स बजट क स्वीकृति भेटला पर डीपीआर बनेबाक काज शुरू होएत। एहि साल एकर निर्माण क सेहो प्रक्रिया शुरू भ जेबाक उम्मीद अछि। एहि फ्लाई ओवर ब्रिज क निर्माण भ गेला स शहर मे जाम क समस्या स निजात भेटत जाएत।


text:
मीरा नहि राहुल कए खारिज केलथि नीतीश
प्रितिलता मल्लिक
पटना । नीतीश कुमार देशक किछु एहन नेता मे स छथि जिनकर लक्ष्य बुझब बड कठिन अछि। नीतीशक तात्कालिक फैसला हुनकर दीर्घकालीन सोच क एकटा रणनीति होइत अछि। राष्ट्रपति चुनाव मे सेहो हुनकर राजनीतिक फैसला रणनीतिक हिस्सा थीक।
एहि गप क संकेत नीतीश तखन देलथि जखन राष्ट्रपति चुनाव मे बिहारक बेटी मीरा कुमार क विरोध क चौतरफा आलोचना पर सफाई देबा लेल ओ मीडिया क समक्ष एलाह।
लालू प्रसाद यादव क इफ्तार पार्टी मे पहुंचल नीतीश कहला जे विपक्ष दीर्घकालीन नहि बल्कि तात्कालिक फैसला केलक अछि, जाहि मे जीतक रणनीति नहि अछि। नीतीश क संदेश साफ अछि। नीतीश अगामी लोकसभा चुनाव लेल उम्मीदवार क फैसला चाहैत छथि। नीतीश जनैत छथि जे असली लड़ाई 2019 मे अछि। नरेंद्र मोदी क सामने ढार हेबा लेल विपक्ष कए बैसबाक चाही, मुदा विपक्ष बैसल राष्ट्रपतिक उम्मीदवार लेल। राष्ट्रपतिक उम्मीदवारी सत्ता पक्षक जीत कए सुनिश्चित करैत अछि, एहन मे महज हारबा लेल विरोध मनोबल कए आओर खसाउत।
नीतीश क राजनीति शुरु स रहल जे जीत अगर सुनिश्चित नहि अछि त हारि सुनिश्चित नहि हो। हिंदी जमीन पर मोदी स विधानसभा मे जीतल नीतीश एकमात्र नेता छथि। नीतीश बाकी सब मामला मे अपना कए या त मोदीक बगल मे रखलथि या नेपथ्य मे। पंजाब आ यूपी चुनाव मे नीतीश अपना कए जीत हार स दूर रखलाह। नीतीश एहन कोनो समूह मे अपना कए शामिल नहि करताह जे मोदी स हारि जाये।
नीतीश ताहि लेल अपन बयान मे जोर द कए कहला जे रणनीतिक शुरुआत अगर हार स होएत त जीत कोना होएत। मोदी क राजनीति आक्रामक प्रचार क अछि, एकटा हार कए हुनकर प्रचारक सबस पैघ आ सतत जीत मे बदलि लोक क मन मानस पर स्थापित क देत। नीतीश एहि गप स विपक्ष कए आगाह करैत छथि जे मुख्य लड़ाई स पूर्व अगर एहि प्रकारक हार होएत त जनता मे इ धारना स्थापित क देल जाएत जे इ सब एकजुट भेलाक बावजूद मोदी कए नहि हरा पौलथि। आजुक नहि बल्कि सबदिन राजनीति मे धारना यानी परसेप्सन क बहुत महत्व रहलैक अछि, एहन मे जनताक बीच इ संदेश नहि जेबाक चाहैत चाही।
नीतीश क रोष कांग्रेस पर देखार भेल ओकर मूल कारण सेहो बुझबाक जरुरत अछि। नीतीश कोनो हालत मे राहुल क नेतृत्व मे लोकसभा चुनाव नहि लड़ताह। राहुल क राजनीतिक परसेप्सन मोदी स बेर बेर हारक राजनीतिज्ञक बनि चुकल अछि। कांग्रेस विपक्षी एकता कए राहुलक सूत्र मे बांधबाक जिद क रहल अछि। बिहार क बेटी मीरा कुमार कए उम्मीदवार बना नीतीश कए साधबाक कोशिश कांग्रेस केलक, मुदा नीतीश साफ शब्द मे मीरा कए 2022 लेल उम्मीदवार बनेबाक मांग क लोकसभा लेल रणनीति साफ करबाक चर्च क देलथि। नीतीशक संकेत नेतृत्व स अछि। नीतीश कोनो हाल मे मोदी स हारबा लेल विपक्षी समूह मे शामिल नहि हेताह। नीतीश अपन बाट बना चुकल छथि, मोदीक संग या मोदी क बाद…नीतीश दोसर कोनो फार्मूला पर चिंतन मंथन करबा लेल तैयार नहि छथि। मीरा कुमार क विरोध तात्कालिक विरोध जरुर अछि, मुदा दीर्घकालीन विरोध राहुलक नेतृत्व मे मोदी क खिलाफ मैदान मे उतरबाक अछि, जेकर नीतीश आइ स्पष्ट, धारदार और सख्त लहजा मे उल्लेख क देलथि अछि।


text:
सोमवार, 23 मई 2016
आम का आम और गुठली के दाम , से किया आउ देखु
आर्युर्वैदिक मतानुसार आम के पंचांग (पाँच अंग) काज अबैत अछि। एही वृक्षक अंतर्छाल केर क्वाथ प्रदर, खूनी बवासीर आ फेफड़ा वा आँत सँ रक्तस्राव भेला पर देल जाइछ। खाल, जैड़ आ पातक कसैल, मलरोधक, वात, पित्त आ कफ के नाश करय वाला होइत छैक। पात बिच्छू के कटला पर आ एकर धुआँ कंठ केर किछु व्याधि आ हिचकी में लाभदायक होइछ। आमक बौर शीतल, वातकारक, मलरोधक, अग्निदीपक, रुचिवर्धक आ कफ, पित्त, प्रमेह, प्रदर आ अतिसार कें नष्ट करय वाला होइछ। काँच आम कसैला, खट्टा, वात पित्त के उत्पन्न करयवाला, आँतक सिकुडब्, कंठक व्याधि के दूर करय वाला आ अतिसार, मूत्रव्याधि और योनिरोग में लाभदायक बताओल गेल अछि। #पाकल फल मधुर, स्निग्ध, वीर्यवर्धक, वातनाशक, शीतल, प्रमेहनाशक आ रुधिर के रोग सब के दूर करयवाला होईत अछि। ई श्वास, अम्लपित्त, यकृतवृद्धि आ क्षय में सेहो लाभदायक होइछ।
आधुनिक अनुसंधानक अनुसार आम के फल में विटामिन ए आ सी पाओल जाइछ। अनेक वैद्य केवल आम के रस आ दूध पर रोगी के राखि क्षय, संग्रहणी, श्वास, रक्तविकार, दुर्बलता सन रोगक निवारण में सफलता प्राप्त कयलनि अछि। फलक खोईंचा गर्भाशय के रक्तस्राव, रक्तमय कारी दस्त में तथा मुँह सँ बलगम के संग रक्त जेबा में उपयोगी होइत छैक। आँठी के गरी केर चूर्ण श्वास, अतिसार आ प्रदर में लाभदायक हेबाक अलावा कृमिनाशक सेहो होइत अछि।
पाकल आम बहुत स्वास्थ्यवर्धक, पोषक, शक्तिवर्धक आ चरबी बढ़बै वाला होईत अछि। आमक मुख्य घटक शर्करा छै, जे विभिन्न फल सब में में ११ सँ २० प्रतिशत तक विद्यमान रहैत छैक। शर्करा में मुख्यतया इक्षु शर्करा होइत अछि, जे कि आम के खेबाक योग्य हिस्सा के ६.७८ सँ १६.९९ प्रतिशत छै। ग्लूकोज़ वा अन्य शर्करा १.५३ से ६.१४ प्रतिशत तक रहैत छै। अम्ल में टार्टरिक अम्ल वा मेलिक अम्ल पाओल जाइछ, एकरा संगहि संग साइट्रिक अम्ल सेहो अल्प मात्रा में पाओल जाइछ।
आम के अन्य घटकएहि प्रकार अछि - प्रोटीन ९.६, वसा ०.१, खनिज पदार्थ ०.३ रेशा, १.१ फॉसफोरस ०.०२ आ लौह पदार्थ ०.३ प्रतिशत। नमी के मात्रा ८६ प्रतिशत होइछ। आमक औसत ऊर्जा मूल्य प्रति १०० ग्राम में लगभग ५० कैलोरी रहैत छैक।
संकलन आ अनुवाद : Niraj Mishra Munnu
सौजन्य - Sanskar Mithila - संस्कार मिथिला
गुरुवार, 19 मई 2016
सकरी ,लोहट एवं रैयाम चीनी मील जे बंद अइछ ओकरा जीर्णोद्धार करैक लेल मंत्री जी के देल आबेदन पत्र
- Shailendra Mishra
लोहट एवं रैयाम चीनी मील जे बंद अइछ ओकरा जीर्णोद्धार करैक लेल मंत्री जी के देल आबेदन पत्र
-दिनक १७.०५.२०१६ के अन्तरराष्ट्रीय मैथिली परिषद सह मिथिला राज्य संघर्ष समिति केर राष्ट्रीय अध्यक्ष शैलेन्द्र मिश्रा तथा माननीय कृषि मंत्री(Mos ) श्री मोहन भाई कल्लियान जी भाई कुंदरिया जी के साथ भाजपा केन्द्रिय कार्यालयमे काफी देर तक आमने सामने वैसार सम्पन्य भेल जहि में मिथिला क्षेत्रमे वर्षों सँ बन्द परल चीनी मिल सकरी, लोहट एवं रैयाम चीनी मील जे बंद अइछ ओकरा तुरंत चालू करबै के लेल कहल गेल संगे ज्ञापन देल गइल मिथिला में बंद चीनी मील स कृषि उद्योग एवं बेरोजगारी, बुखमरी, पलायन के रोकेय के लेल मंत्री जी के ध्यान आकृष्ट करेलनि आ एकर समाधान अतिशीघ्र करेबाक अनुरोध केलनि ,
सबके अतिशीघ्र चालू करेबाक मांग पर सरकार अतिशीघ्र राज्य सरकारपर दबाव बनायत। एवं नया मिल के स्थापना करैक आश्वासन देलनि। एवं मिथिलाक सभ जिला के सूखाग्रस्त क्षेत्र घोषित करबाक मांग केलनि।जाहि में अररिया, बांका, बेगुसराय, भागलपुर, दरभंगा, पूर्वी चम्पारण, जमुई, कटिहार, खगड़िया, किशनगंज, लखीसराय, मधेपुरा, मधुबनी, मुंगेर, मुज्जफरपुर, पुर्णिया, सहरसा, समस्तीपुर, शेखपुरा, शिवहर, सीतामढ़ी, सुपौल, वैशाली और पश्चिमी चम्पारण) में ई सब जिला अछि खास क मिथिला में बन्द परल सभ उद्योग के चालू करबाक मांग केलक संगहि खादी भंडार के पुनर्जीवित क एकर जीर्णोद्धार करैत मिथिलाक एहि प्राचीन उद्योग के राष्ट्रीय स्तरपर विस्तार करबाक मांग कयल गेल। मिथिलाक विश्व प्रसिद्ध मिथिला पेंटिंग के उद्योग में सम्मिलित क एकर चातुर्दिक विकास पर जोर देल गेल। माननीय मंत्रीजी सब मांगपर गम्भीरतापूर्वक विचार करबाक आश्वासन देलनि। खास क मिथिला में बन्द परल सभ उद्योग के चालू करबाक मांग केलक संगहि खादी भंडार के पुनर्जीवित क एकर जीर्णोद्धार करैत मिथिलाक एहि प्राचीन उद्योग के राष्ट्रीय स्तरपर विस्तार करबाक मांग कयल गेल। माननीय मंत्रीजी सब मांगपर गम्भीरतापूर्वक विचार करबाक आश्वासन देलनि।
जय मिथिला जय मैथिली --
सोमवार, 9 मई 2016
आ तु आब फरिझाइयै ले
Ranjeet Kumar Jha -
सत्ताक जोर अजमाइये ले, मिथिला मोह मोलाइयै ले
तोहर लाठी हमर पीठ, आ तु आब फरिझाइयै ले..
वोट काल में गप्पक झटहा, चीनी मील भेल फुसि फटका
नै छलौ जबाब त' माफी मंगितै, हमरा रोकत पुलीसक सटका
आब हमहुँ छी मुरहेट्ठे बन्हने, तु हुँ सप्पत खाइयै ले.
तोहर लाठी हमर पीठ, आ तु आब फरिझाइयै ले.
नै छलौ जबाब त' माफी मंगितै, हमरा रोकत पुलीसक सटका
आब हमहुँ छी मुरहेट्ठे बन्हने, तु हुँ सप्पत खाइयै ले.
तोहर लाठी हमर पीठ, आ तु आब फरिझाइयै ले.
मोन परै छौ अपने बेरी, नै त' मिथिला सँ भतबरी
मिथिलांचल के जत्तेक नेता, सब के तु सुंघेलैं ज'री
अहिबेर वोट मांग' जे एथुन, खापरि चान उराइयै ले
तोहर लाठी हमर पीठ, आ तु आब फरिझाइयै ले.
मिथिलांचल के जत्तेक नेता, सब के तु सुंघेलैं ज'री
अहिबेर वोट मांग' जे एथुन, खापरि चान उराइयै ले
तोहर लाठी हमर पीठ, आ तु आब फरिझाइयै ले.
छोइर क' गामक घर-घरारी, नीक लगैत अछि सुनैत बीहारी
एक बेर मिल सब करू तैयारी, मिथिला में व्यवसाय पसारी
क्रांती के नव संखनाद छै, सबटा ओइल सधाइयै ले.
तोहर लाठी हमर पीठ, आ तु आब फरिझाइयै ले.
एक बेर मिल सब करू तैयारी, मिथिला में व्यवसाय पसारी
क्रांती के नव संखनाद छै, सबटा ओइल सधाइयै ले.
तोहर लाठी हमर पीठ, आ तु आब फरिझाइयै ले.
सत्ताक जोर अजमाइये ले, मिथिला मोह मोलाइयै ले
तोहर लाठी हमर पीठ, आ तु आब फरिझाइयै ले..
तोहर लाठी हमर पीठ, आ तु आब फरिझाइयै ले..
"रंजीत कुमार झा"
०८/०५/२०१६
०८/०५/२०१६
शुक्रवार, 6 मई 2016
नव निर्माणक सेनानी: मिथिला स्टूडेंट यूनियन
Dr. Kailash Kumar Mishra --
जॉर्ज वाशिंगटन संयुक्त राष्ट्र अमेरिका केर पहिल राष्ट्रपति छलाह. हुनकर ख्याति प्रबुद्ध आ रोमांचकारी वक्ता के रूप में छलनि. अमेरिका केर स्वतंत्रता संग्राम केर समय में अपन एक पैघ जनसभा के सम्बोधित करैत वो बजला: “ दुनिया में अगर सब स अधिक बलिप्रदान कुनो देवी लैत छथि त ओ थिकी स्वतंत्रता केर देवी.” दरभंगा में MSU के सेनानी लोकनि संग जे ४ मई २०१६ में घटना घटित भेल अछि ओ अतए केर शांतिप्रिय लोकनि के क्रांतिसिनेही बनेबाक लेल जोरन जरुर बनि चुकल अछि. गाछ भले नही भेल हो बीयाक रोपण भ चुकल अछि. धरती सदरिकाल बीयाके सम्पूर्ण बनबैत आयलि छथि. अहू क्षण में करती.
हम बिहार पुलिस, स्थानीय प्रशासन आ अन्ततः मुख्यमंत्री श्री नितीश कुमार केर व्यवहार स छुब्ध छी. इ सब अपन अमानवीय व्यवहार आ छूछ अहंकार केर प्रदर्शन केलनि अछि.
एक बहुत पैघ कार्यक प्रारंभ भ चुकल अछि. युवा सब आब अति उत्साहित छथि. मरबा, मिटबा लेल तत्पर छथि. सब क्रन्तिकारी खास क सागर नवदिया, बिमल मैथिल, अमित सिंह, नीरज शेखर, नितीश कश्यप, एवं एक महाविरंगना निकिता गुप्ता आब हमरा लोकनिक जन नायक छथि. रोल मॉडल छथि. घनघोर अन्हार में सुरुज केर इजोत छथि. इ घटना मिथिला केर विकास लेल करू वा मरू केर मूल मन्त्र केर निर्माण केलक अछि. मन्त्र सिद्ध भ चुकल अछि.
इ घटना एक आरो कृतिमान लेल जानल जायत. एहि घटना के तमाम ग्रुप आ व्यक्ति निंदा केलनि अछि. एहि प्रकारे इ घटना सब के जोड़े केर कार्य केलक अछि. मिथिला स्टूडेंट यूनियन केर सेनानी के सब ग्रुप के प्रति अपन कृतज्ञता अवश्य व्यक्त करक चाही. तमाम योद्धा के हमर विनम्र नमन.
सदस्यता लें संदेश (Atom)


text:
मैथिली अकादमी, पटना(बिहार) के पूर्व निदेशक श्री रघुवीर मोची के अनवरत अभियानक प्रथम चरण सहरसा जिला मे सम्पन्न भेल। श्री शशिधर ठाकुर(सचिव) बुद्धिजीवी विचार मंच, पारस कुमार झा, सुमन खाँ समाज एवम् आनन्दजी के सद्प्रयास सँ बोनगाम मे "सुफल सेवा संस्थान बनगाँव" के कार्यालय परिसर आ शांतिनगर मे, चैनपुर मे, परशरमा मे आओर उग्रतारा स्थान महिषी के निकट शत्रुघ्न चौधरी के दरवाजा पर सम्पन्न भेल।
रवि, सोम आ मंगल दिन चलल एहि कार्यक्रम मे माय- बहिन उत्साहपूर्वक भाग लेलनि आओर अप्पन कोकिल कंठ सँ स्वर देलनि। दर्जनों दाय लोकनि पोथी लय मिथिला संस्कार गीतक संरक्षण आ संवर्धनक प्रण लेलनि। एहि कार्यक्रम मे श्री रामदेव झा, विष्णुकान्त मिश्र, रमण कुमार चौधरी, विजय झा, चिन्टू मिश्र, नितेश कुमार मिश्र, राजूजी ,विजय महापात्रा, प्रेमलता झा, सुचिता झा, नूतन देवी, अनिता झा, इन्दिरा देवी के सहयोग सराहनीय रहल।
जय मिथिला! जय मैथिली!! जय मैथिल!!!


text:
Tuesday, September 4, 2012
बेटी- प्रीति प्रिया झा
प्रीति प्रिया झा, पिता- श्री विजय चन्द्र झा, माता- श्रीमति सीमू झा, जन्म तिथि- ०१.०३.१९९४, सम्प्रति- छात्रा कथा १२म, केन्द्रीय विद्यालय टाटा नगर, आवासीय पता- गोलपहाड़ी मेन रोड, गायत्री मंदिरक निकट, जमशेदपुर, पैतृक गाम- धनखोरि, फुलपरास, मधुबनी। मातृक- घोघरडीहा, मधुबनी।
बेटी
जन्मय काल, आमक मज्जर
खुशीक पेटार
घरक लक्ष्मी बेटी
मुदा मंचेटा पर
सभ कहै छइ बेटी-बेटा एक समान
तँ किअए दुख मनबैत छी
कन्याक जन्मपर
किअए नै जन्माओल जाइ छइ बेटी
एकटा पुत्रक आशामे
सात-सात बेटी
ककरो तनपर साफ वस्त्र नै
मुदा एकटा बेटा-
वएह- बौआ, बाबू, सुग्गा-नूनू
दोष ककरा देल जाए?
सबहक मतिमे पुत्रमोह, तिलकक लोभ
ककरो मति तँ बदलल नै जा सकैछ
बाप बेपारी आ बेटा वस्तु बनि
बजारमे पसरल अछि
बिकबाक लेल तैयार
चाम-मोट मुदा दाम चमनगर
जखन बेटीक बाप- तखन कनैत छी
मुदा! जखन बालकक पिता
तँ भगवानक समान आदर चाही
बेटी सभ मारल जाइ छै
नीके हएत, बेटी खतम भऽ जाएत
रहि जेता सभटा बालक कुमारे
प्रकृतिकेँ चुनौती दिअ?
वाह आर्यावर्तक पूत!!
Posted by Gajendra at 8:39 AM
Labels: प्रीति प्रिया झा
Subscribe to: Post Comments (Atom)


text:
गलती अपने भेल
‘गलती
अपने भेल’ ई बुझैमे आएल कखनि तँ जखनि असमसानमे रही तखनि। बारह बजे रातिक पछाति
जखने एकादशी चढ़ल आकि सुतलीए रातिमे बाबाक प्राण छूटि गेलनि, अनुमान भेल तखनि
जखनि खोलियापर जरैत डिबिया बुता गेल तखनि। जहिना बारह बजे सुतली रातिमे दिन-तिथि-मिति
अपने बदलि जाइए तहिना भरिसक बबो अपने चोला-चोली बदलि लेलनि। बीस दिनसँ बाबा
बिमार तँए ओगरवाहिक भार अपने रहए। ओगरवाहि ई जे कखनि की खगता हेतनि, आकि कड़े
(देहक गर) बदलैक हेतनि। जखनि जिनगी जीवै-मरैक बीच संघर्षरत् छन्हिहेँ तखनि
कोन गरे ऊँट बैसत कहबो कठिन अछि से कि कोनो हुनकेटा छन्हि से तँ नहियेँ।
सबहक सएह छै। चुल्हिपर चढ़ल ताबाक पानि जकाँ छनाक भऽ सकै छथि आ स्वस्थ होइत
जीविओ सकै छथि। मुदा जहिना बारह बजे राति अपन दिनुका औरुदा पुड़बैत, तहिना
दोसर दीनक अन्हार घटैत इजोत बढ़ैत डुमल सुरूजकेँ पकड़ि अकाससँ धरती देखैत अपन
कर्मकेँ भूमिपर उतारि डेग आगू बढ़बैए, मुदा से होइ कहाँ छै? बारह बजेक अन्हार आरो सघने (बेसी करिआइत)
होइ छै। डिबिया बुताइते बिनु विचार केने मन मानि लेलक जे भरिसक बाबा मरि
गेला। मुखौटी केता दिन सुनने छेलौं जे डिबिया (प्रकाश) मृत्युक समए मिझा जाइ
छै। कहियो देखै-परखैक अवसरि नै भेटल तँए कनी-मनी ऐपर (डिबिया मिझाइपर) बिसवासो
होइए आ कनी-मनी नहियोँ होइए। मुदा ओइकाल से नै भेल, सोलहन्नी मन कबूल लेलक जे
सत्ते एहेन होइ छै। देहक मालिक मने ने छी, जेहेन मन तेहने ने देहो हएत। अपाहिजो
भऽ सकैए आ दिव्यो भऽ सकैए। ओछाइनपर सँ उठिते विचार झगड़ि गेल। झगड़ि ई गेल
जे पहिने डिबिया लेसि इजोत बना लेब नीक हएत आकि
अंतिम पेज..............................
छला।
पछिला भुमकममे घर कमजोर रहनि खसि पड़लनि, हालक भुमकममे घर मजगूत छेलनि, नै
खसलनि। भुमकम तँ ओतबे टा छल। यएह भेल प्रकृतिक बीच जिनगीक खेल। अनेरे मन वौआ
गेल, बाबाकेँ आब नहबए-सोनबए बेर भऽ गेल। मुदा अन्तिम क्षण जँ अपन सम्बन्ध-सम्बन्धीक
पनचैती सोझमे नै कऽ लेब तँ परोछक भोज जेहने होइए तेहने परोछक पनचैती। मन पड़ल
बाबाक ओ बात जे कहने रहथि-
“बौआ सिरिस, जहिना स्कूलमे पढ़ै छह तहिना घरोपर पढ़ह।”
‘घरोपर
पढ़ह’ स्मरण होइते मन दरकि गेल। दरकि ई गेल जे जहिना स्कूलक शिक्षक पढ़ल-लिखल
छथि तहिना तँ बाबो छला मुदा घर-पर नै पढ़ने छूटि गेल। यएह ने अपन गलती भेल। हाथ
जोड़ि बाबाकेँ कहि माफी मङ्गलियनि। मुदा केहेन माफी आे देलनि से तँ जीवित
रहितथि तँ मुहसँ कहितथि, मुदा...।
मनक
बातक विसरजन भेबो ने कएल छल आकि जगरनाथ बाबा आबि बजला-
“बौआ सिरिस, नहाएब-धोब, अङ्ग वस्त्र चढ़ाएब परिवारक काज भेल। जारनि
तैयार भऽ गेल, अछियो सजि रहल अछि अपन काजमे मुस्तैदीसँ लगि जाउ।”
देखते-देखते
बाबा अछियापर सजि गेला। संस्कार पड़ि गेल। देखते-देखते बाबा पञ्चतत्वमे विलीन
भऽ गेला।¦३३८६¦
०६
अगस्त २०१४


text:
वन बंधु कल्याण योजना
अस भाग मे आदिवासिक कें कल्यार कें लेल प्रारंभ कैल गेलई वन बंधु कल्याण योजना कें जानकारी देल गेल छै.
योजना के बारे मे
वन बंधु कल्याण योजना कें उद्देश्य उचित संस्थागत तंत्र कें माध्यम स वांछित परिणाम प्राप्त कर कें लेल संसाधनक के बेसि उपयोग आ एकटा समग्र दृष्टिकोण कें जरिये भौतिक एवं वित्तीय उपलब्धियक पर ध्यान केंद्रित करई क आदिवासिक कें व्यापक विकास छै. देशभर मे जनजातीय आबादी कें जल कृषि व सिंचाई , बिजली, शिक्षा कौशल विकास , खेल एवं ओकर सांस्कृतिक विकास कें संरक्षण हाउसिंग , आजीविका, स्वास्थ्य ,स्वच्छता कें क्षेत्र मे महत्वपूर्ण सेवाक ,वं वस्तुअक मुहैया करावा कें लेल इ योजना एकटा संस्थागत तंत्र कें रूप मे काम करतइ.
भारत सरकार कें आदिवासी मामलक कें मंत्रलय ने आदिवासिक कें कल्याण कें लेल वनबंधु कल्याण योजना (वीकेवाई) शुरू कैल गेलई. इ योजना आंध्रप्रदेश, मध्यप्रदेश, हिमाचल प्रदेश, तेलंगाना, उड़ीसा, झारखंड, छत्तीसगढ़, राजस्थान, महाराष्ट्र और गुजरात राज्यों कें एकटा विकासखंड मे पायलट आधार पर शुरू कैल गेलई. योजना कें तहत प्रत्येक ब्लॉक मे विभिन्न सुविधाक कें विकास कर कें लेल 10 करोड रुपया देव कें घोषणा भेलक्ष् या. इ ब्लॉकक कों चयन संबंधित राज्यक सिफारिशक आ कम साक्षरता दर कें आधार पर कैल गेलई. वन बंधु कल्वाण योजना मे केंद्रीय मंत्रलयक विभागक कें विकास कें विभिन्न योजनाक कें समसन्वय आ राज्य सरकार कें परिणाम आधारित योजनाक पर ध्यान केंद्रित कर कें परिकल्पना कैल गेलई या. प्रारंभ मे ब्लॉक कें कुल आबादी कें तुलना मे जनजातीय आबादी का कम स कम 33 प्रतिशत कें लक्षित करई क योजना कें मुर्तरूप देल गेलई या. वनबंधु कल्याण योजना कें मौटा तौर पर आशय एकटा रणनीतिक प्रक्रिया स छै जै इ सुनिश्चत कर कें परिकल्पना करई छै. कि केंद्रीय आ राज्य सरकारक कें विभिन्न कार्यक्रमक /स्कीमक कें तहत वस्तुअक आ सेवाअक कें लक्षितसब लाभ समुचित संस्थागत तंत्र कें माध्यम स संसाधनक कें तालमेल दूवारा वास्तव मे ओकरा तक पहुंचे.
इ योजना मुख्य रूप स अनुसूचित जनजाति आ अन्य सामाजिक समूहक कें बीच मानव विकास सूचकांक ढांचागत कर्मिक आ अंतर कें पूरा कर पर केंदित छै.
वीकेवाई मे केंद्रीय मंत्रलयक, विभागक कें विकास कें विभिन्न योजनाक पर ध्यान केंद्रित कर कें परिकल्पना कैल गेलई या. प्रारंभ मे ब्लॉक कें कुल आबादी कें तुलना मे जनजातीय आबादी कें कम स कम 33 प्रतिश्त कें लक्षित कैल जेतई.
- जनजातीय मांिलय जनजातीय लोगक कें माल आ सेवाक कें वितरण कें लेल बनल मौजूदा संस्थानक कें मजबूत बनावा कें पहल पहल कें प्रारंभ कैल गेलक्ष् या. एकीकृत आदिवासी विकास संगठन /एकीकृत विकास परियोजना आ जत आवशयक हेतई नया संगठन कें सृजन कैल जैतइ.
- इ उद्देश्य कें लेल राज्य सरकारक कें आवंटित विशष्ठि फंड कें विवेकपूर्ण उपयोग इ संस्थाक कें मजबूत बनावा कें लेल आ बेसि सशक्त संस्थागत तंत्र बनावा कें लेल कैल जाना चाहि.
लघु वनोपज
लघु वनोपज(एमएफपी) कतेको मांग आ आपूर्ति कें स्वत: प्रक्रिया कें तुलना मे व्यापारिक दूवारा निर्धारित कैल जाइ छै. योजना कें लागू कर मे इ सुनिश्चित कैल जाय छै कि वनवासिक कें ओकरा वजह स बकाया स वंचित नहि कैल जा रहल छै. इ योजना मे राज्यक मे एमएफपीकें बसि स बेसि बिक्री कीमत कें प्रारंभ स सें हो अपनाइल जा रहल छै. वेब पर आधारित राज्यक कें विभिन्न मंडियक मे लघु वनोपज कें वर्तमान कीमत कें जानकारी देव कें लेल एकटा वेब पोर्टल कें विकास कैल गेलक्ष् या.
शामिल उत्पाद
इ कार्यक्रम मे शामिल 12 लघु वनोपज छै
- तेंदू पत्ता
- बांस
- महुआ बीज
- साल पत्ता
- साल बीज
- लाख
- चिंरोजी
- जंगली शहद
- आंवला
- अदरक
- गम(गोंद क्रि या)
- करंजी
इ योजना आदिवासिक आ अन्य परंपरागत वनवासिक कें लेल वन अदिकार अधिनियम कें पहिले मौजूदा पदाधिकारी कें तुलना में अधिमान्यता दइ छै. आ सूचित करइ छै 2014 मे दाखिल 37.69 लाख दावक मे स 14.57 लाख लाभार्थियक कें व्यक्तिगत अधिकार कें सुरक्षा कैल गेलक्ष् 22200 समुदायक कें वन अधिकार कें अइ कानून कें अंतर्गत से हो लैल गेलक्ष्.
स्त्रोत : पोर्टल विषय सामग्री टीम एवं आकाश श्रीवास्तव,स्वंतत्न पत्रकार,पत्न सूचना


text:
मैथिली साहित्य महासभा (मैसाम) केर "मैसाम युवा सम्मान 2017" के लेल चुनल गेलीह कवयित्री श्रीमती कामिनी चौधरी !
मैसाम अध्यक्ष श्री अमरनाथ झा एहि प्रतिष्ठित पुरस्कार के घोषणा केलन्हि।
मैथिली साहित्य महासभा दिल्ली द्वारा प्रति वर्ष 40 बरख स' कम उम्र वर्गक मैथिल लेखक/लेखिका कें प्रदान कयल जाय वाला मैसाम युवा सम्मान 2017 के लेल निर्धारित तीन गोटक निर्णायक मण्डल द्वारा प्राप्त स्कोर प्रतिशत केर आधार पर कामिनी चौधरी रचित कविता संग्रह 'खण्ड-खण्ड मे बँटैत स्त्री' कें विजेता घोषित कायल जा रहल अछि।
ई सम्मान 10 सितम्बर 2017 क' दिल्ली मे आयोजित तृतीय विद्यापति स्मृति एकल व्याख्यानमाला सह मैसाम युवा सम्मान समारोह मे प्रदान कयल जायत। पुरस्कार के अन्तर्गत 25'000 टाका के नगद पुरस्कार आ प्रशस्ति पत्र देल जायत अछि ।
मैसाम युवा सम्मान केर शुभारंभ पछिला वर्ष 2016 स' भेल अछि जाहि केर विजेता छलाह 'श्री चंदन कुमार झा' जिनका हुनक कृति 'गामक सीमान पर' के लेल ई सम्मान देल गेल छल।
विदित हो जे मातृभाषा मैथिली आ मैथिली साहित्य के प्रोन्नतिशील बनयबाक उद्देश्य स' किछु उत्साही नवयुवक द्वारा 2015 केर अंतरराष्ट्रीय मातृभाषा दिवस पर बनाओल गेल मैथिली सहित्य महासभा वर्ष मे तीन गोट विशुद्ध साहित्यिक कार्यक्रम केर आयोजन करैत अछि जाहि मे 21 फरवरी अंतरराष्ट्रीय मातृभाषा दिवस पर प्रत्येक वर्ष संस्थाक स्थापना दिवस एवम् वार्षिक संगोष्ठी, अगस्त -सितम्बर मास मे विद्यापति स्मृति एकल व्याख्यान आ 14 फरवरी क' वसन्तोत्सव: मैथिली युवा कवि सम्मेलन प्रमुख अछि।
स्थापना केर मात्र तीन बरखक अवस्था मे मैसाम (मैथिली साहित्य महासभा) अपन कार्यशैली स' सम्पूर्ण मिथिला मे अपन अलग पहिचान बना चुकल अछि। एहि मञ्च पर एखन धरि अनेको पैघ साहित्यकार सब आबि चुकल छथि जेना, पद्मश्री उषाकिरण खान, श्री महेंद्र मलङ्गिया, श्री रविंद्र नाथ ठाकुर, श्री गंगेश गुंजन, श्रीमती शेफालिका वर्मा, श्री बुद्धिनाथ मिश्र, श्री देवशंकर नवीन, श्री देवेंद्र देवेश, श्री रामभरोस कापड़ि, श्री पंकज मिश्र, श्री श्याम दरिहरे , श्रीमती कुमकुम झा, श्री धरमजी, आदि। संगहि कार्यक्रम केर गरिमामय अध्यक्षता हेतु गोवाक वर्तमान राज्यपाल श्रीमती मृदुला सिन्हा, सर्वोच्च न्यायालय केर पूर्व मुख्य न्यायाधीश श्रीमती ज्ञान सुधा मिश्र आदि छथि।
एहिबेरक कार्यक्रम केर मुख्य वक्ता वरिष्ठ साहित्यकार श्री उदय नारायण सिंह नचिकेता' एवम् अध्यक्षता हेतु भारतीय राजनयिक एवम् पूर्व राज्यपाल अंडमान निकोबार द्वीपसमूह तथा पांडिचेरी डॉ नागेन्द्र नाथ झा केर स्वीकृति आयल अछि।अपने सभ गोटे कार्यक्रम में आमंत्रित छी ।
दिनांक : 10 सितम्बर
समय : 3:30 बेरूपहर 6:30 बजे धरि ।
स्थान :डिप्टी स्पीकर हॉल,कॉन्सटीच्यूशन क्लब ,दिल्ली।
श्रीमती कामिनी चौधरी जी के बहुत बहुत शुभकामना आ बधाई ।
सुनीत ठाकुर
महासचिव, मैथिली साहित्य महासभा, दिल्ली


text:
Saturday, 29 May, 2010
बिहार में शिक्षक प्रशिक्षण में केंद्रीय मदद
शिक्षा का अधिकार कानून पर अमल करबाक लेल, मानव संसाधन विकास मंत्री कपिल सिब्बल इंदिरा गांधी राष्ट्रीय मुक्त विश्वविद्यालय (इग्नू) के माध्यम सं बिहार में शिक्षकलोकनि कें प्रशिक्षित करएबा मे मदद के भरोसा देने अछि। एहि संबंध मे सिब्बल सं भेंट कए बिहार के स्कूल शिक्षा मंत्री केंद्र सं आओर धन के मांग कएने छलाह। उत्तरप्रदेश के शिक्षा मंत्री सेहो हुनका सं भेंट कए कहने छलाह जे शिक्षक सभहक भर्ती आ आन संसाधनक वास्ते ओकरो केंद्र सं आओरो मदद चाही। उत्तरप्रदेश के सुझाव छल जे प्राइमरी शिक्षक के लेल इग्नू के दू वर्षीय डिप्लोमा कोर्स मददगार साबित भ सकैत अछि मुदा राष्ट्रीय अध्यापक शिक्षा परिषद ओकरा मान्यता नहि दैत छैक। संगहि, कोर्स में बदलाव सेहो जरूरी छैक। बिहारो एही पर जोर देलक। खबर छैक जे सिब्बल जी एहि पर सहमत भेलाह जे उत्तर प्रदेश आ बिहार के शिक्षक प्रशिक्षण लेल इग्नू के पाठ्यक्रम मे बदलाव कएल जाए।
प्रस्तुतकर्ता कुमार राधारमण पर Saturday, May 29, 2010
लेबल: जानकारी
Subscribe to: Post Comments (Atom)


text:
देश भर मे अखन जनगणना के दोसर चरण चलि रहल अछि. एहि चरण मे भाषा के बारे मे जानकारी सेहो जुटाएल जा रहल अछि. लोक सभ सं पूछल जा रहल अछि जे अहांक मातृभाषा कोन अछि? घर-परिवार मे कोन भाषा बाजय छी?
जनगणना करय लेल हमरो एहिठाम एकटा मैडम आएल छलीह. हम अपन मातृभाषा मे मैथिली... आओर दोसर-तेसर भाषा मे हिन्दी आओर
संस्कृत लिखएलौं. मैथिलीक संग संस्कृत के सेहो ध्यान राखय के जरूरत अछि.
जनगणना वाला फॉर्म भरएला के बाद दस ठाम फोन पर गप करलौं. दरभंगा... मधुबनी... मुजफ्फरपुर... शिवहर...आओर दिल्ली-एनसीआर के कई लोक के सं गप करलौं. हुनका सभ सं पूछलिएन्हि जे कोन भाषा लिखएलौं?
मुदा ई जानि बड़ दुख भेल जे दिल्ली-एनसीआर के बात त छोड़ु... मिथिलाक कइटा शहर के लोक सभ अपन मातृभाषा मे हिन्दी आओर उर्दू लिखैलखिन्ह. सभ के कहनाय छलन्हि जे जखन मैथिली बोलिते-लिखते नहि छी तं केना लिखाउ.
ई सुनि हम दंग रहि गेलहुं. मन मिथिला राज्य के लेल दिल्ली मे आबि धरना-प्रदर्शन करय वाला लोक पर तमसा गेल. सोचय लगलौं जे कि ई सभ सिर्फ धरना-प्रदर्शन मे मिथिला-मैथिलीक गप करय छथिन्ह?
ई सभ लोक सिर्फ राज्य के मांग करय छथिन्ह मुदा राज्य के लेल जे जरूरी...बुनियादी चीज अछि ओकरा अनठिएने छथिन्ह. मिथिला राज्य के मांग करय छथिन्ह मुदा मैथिली के बिसरएले जा रहल छथिन्ह.
मिथिला मे लोक जनगणना मे कोन भाषा लिखैथिन्ह एकरा लेल लोक सभ के जागरूक नहि करय छथिन्ह. हिनका सभ के तं घर-घर जाsक हर लोक...हर मैथिल सं मिल कs मैथिली लिखाबय के रिक्वेस्ट करय के चाहय छलन्हि.
मुदा एहन किछ नहि भ रहल अछि. किछठाम भओ रहल अछि त एकदम छोट स्तर पर. जकर असर नहि पड़ि रहल अछि. अभियान ओहिठाम चलाएल जा रहल अछि जतय के लोक खुद मैथिली लिखा सकय छथिन्ह.
शहर...टाउन मे एहन अभियान चलाबय के जरूरत छल आओर अछि. टाउन मे रहय वाला लोक आब मैथिली नहि बाजय छथिन्ह. हिन्दी मे गप करय छथिन्ह. ई अहां के दरभंगा ...मधुबनी... मुजफ्फरपुर...
समस्तीपुर...बेगूसराय सभ ठाम देखाएत.
अहां गंगा सं उत्तर के पूरा इलाका के मिथिला मानय छी मुदा वैशाली... शिवहर... सीतामढी... चंपारण दिस लोक सभ मातृभाषा मे भोजपुरी लिखा रहल छथिन्ह. एहि पर कि कs रहल छथिन्ह नेता जी सभ?
फारबिसगंज... किशनगंज दिस सेहो अलगे हाल अछि... लोक सभ मैथिली नहि लिखा रहल छथिन्ह. मुस्लिम भाई सभ सेहो मातृभाषा मे उर्दू लिखा रहल छथिन्ह. जखन कि ई दोसर..तेसर भाषा मे होबाक चाही छल.
ई सभ मिथिला राज्य के मांग करय वाला लोक के नाक के नीचा भ रहल छनि. लोक सभ के कहनाय छनि जे ई सभ लोकनि सिर्फ अखबार...मैगजीन...टीवी पर आबय लेल आंदोलन चबाबय छथिन्ह. राजनीति चमकाबय लेल ऐना करय छथिन्ह.
लोक सभ के विचार जानि हमरो लगैत अछि कहीं एहिने त नहि अछि? अहां मिथिला राज्य के मांग करय छी मुदा ई कोन चीज पर मिलत. नहि मैथिलीक पढ़ाई...नहि लिखाई.
सिर्फ अष्टम अनुसूची मे शामिल भेलाह सं काज नहि चलत? जखन पढ़ाई-लिखाई नहि होएत त अहां के राज्य केना मिलत? अहां बेर-बेर कहय छी जे हम पांच करोड़ मैथिल के अलग राज्य चाही.
आब देखिऔ एहि जनगणना मे कतेक करोड़ होएत अछि. सभ के आबादी बढ़त मैथिली के घटत. ऐना मे मिथिला राज्य के सपन भूलि जाउ. झूठ-मूठ के नाटकबाजी सं नीक अछि बिहार के संग बनल रहुं आओर बिहार के विकास केर गप करु.
हमर ईमेल:-hellomithilaa@gmail.com
99 Labels-Men * 99 Lebals-Women * Deals 4 You * SnapDeal- Deal of the day